sagorsarker/bangla-wikipedia huggingface dataset:
সরকারি ইউনানী ও আয়ুর্বেদিক মেডিকেল কলেজ ও হাসপাতাল

সরকারি ইউনানী ও আয়ুর্বেদিক মেডিকেল কলেজ ও হাসপাতাল বাংলাদেশের প্রথম উচ্চতর(স্নাতক) ইউনানি এবং আয়ুর্বেদিক চিকিৎসা শিক্ষাপ্রতিষ্ঠান। এই মেডিকেল কলেজটি ঢাকা বিশ্ববিদ্যালয়ের মেডিসিন অনুষদ অধিভুক্ত একটি শিক্ষাপ্রতিষ্ঠান।
যেহেতু এই মেডিকেল কলেজটি ঢাকা বিশ্ববিদ্যালয়ের মেডিসিন অনুষদের একটি অংশ, তাই প্রতি বছর এই মেডিকেল কলেজের শিক্ষার্থীরা ঢাকা বিশ্ববিদ্যালয়ের পেশাগত পরীক্ষায় অংশগ্রহণ করে এবং হামদর্দ ইনস্টিটিউট অফ ইউনানী অ্যান্ড আয়ুর্বেদিক মেডিসিনের সাথে প্রতিযোগিতা করে।
তাছাড়া, ঢাকা মেডিকেল কলেজ, স্যার সলিমুল্লাহ মেডিকেল কলেজ এবং রাজধানীর আরও অনেক নামকরা মেডিকেল কলেজের শিক্ষকরা এই শিক্ষার্থীদের লিখিত ও মৌখিক পরীক্ষা পরিচালনা করে থাকেন। প্রতি বছর এই মেডিকেলের শিক্ষার্থীরা ঈর্ষনীয় ফলাফল অর্জন করছে।
বাংলাদেশ সরকার সঠিক পরিকল্পনার মাধ্যমে, এই মেডিকেল কলেজের শিক্ষার্থীদের কাজে লাগিয়ে কম খরচে, পার্শ্বপ্রতিক্রিয়াবিহীন ইউনানী ও আয়ুর্বেদিক চিকিৎসা এবং ঔষধকে সমাজের সকল স্তরের মানুষের কাছে গ্রহণযোগ্য করে তুলতে পারে।
এই পদক্ষেপ দেশের চিকিৎসা খাতে ইতিবাচক পরিবর্তন আনবে।
বাংলাদেশের ঢাকায় মিরপুরে সরকারি ইউনানী ও আয়ুর্বেদিক মেডিকেল কলেজটি অবস্থিত ।
এই মেডিকেল কলেজটি ঢাকা বিশ্ববিদ্যালয়ের মেডিসিন অনুষদের অধিভুক্ত একটি শিক্ষাপ্রতিষ্ঠান। ১০ মার্চ ১৯৮৯ সালে প্রতিষ্ঠিত হয়।
সরকারি ইউনানী ও আয়ুর্বেদিক মেডিকেল কলেজে ইউনানী ও আয়ুর্বেদিক বিভাগের জন্য রয়েছে ২৫টি করে মোট ৫০টি আসন। একাডেমিক শিক্ষা পাঁচ বছর ও ইন্টার্নশিপ এক বছর। ছাত্রছাত্রীদের জন্য পৃথক পৃথক আবাসিক হলের সুবিধা রয়েছে।
কলেজটি সরকারি ইউনানী ও আয়ুর্বেদিক মেডিকেল, ইউনানী ও আয়ুর্বেদিক কলেজ, আয়ুর্বেদিক কলেজ প্রভৃতি নামেও পরিচিত । এখানে দুটি কোর্স পরিচালনা করা হয়। কোর্স দুটি হলো: (ক) ব্যাচেলর অফ ইউনানি মেডিসিন এন্ড সার্জারী (বিইউএমএস) এবং (খ) ব্যাচেলর অফ আয়ুর্বেদিক মেডিসিন এন্ড সার্জারী (বিএএমএস)। এই কোর্স দুটি ঢাকা বিশ্ববিদ্যালয়ের মেডিসিন অনুষদ কর্তৃক নিয়ন্ত্রিত। কোর্সের মেয়াদ ৬ বছর।
যেসকল বিষয় পড়ানো হয়:
Anatomy
Physiology
Biochemistry
Basic Principles of Unani and Ayurveda
Pharmacology & Pharmacognosy
Pathology & Microbiology
Pharmacy & Pharmaceutics
Community Medicine
Forensic Medicine & Toxicology
Medicine & allied subjects
Obstetrics & Gynaecology
Paediatrics
Surgery
EENT
কলেজ ভবনের লাইব্রেরিটি ৪র্থ তলায় অবস্থিত। লাইব্রেরিটি শীতাতপ নিয়ন্ত্রিত। এখানে কোর্স সংশ্লিস্ট বই পুস্তক রয়েছে। লাইব্রেরীতে বসে পড়ার প্রয়োজনীয় সংখ্যক চেয়ার-টেবিল রয়েছে। লাইব্রেরী কার্ডের মাধ্যমে বই বাসায় নিয়ে যাওয়া যায়। তবে নির্ধারিত দিন পর ফেরত দিতে হয়। এছাড়াও এখানে রয়েছে নিজস্ব এনাটমী মিউজিয়াম, প্যাথলজি প্র্যাকটিক্যাল ল্যাব, ইউনানি ল্যাব, আয়ুর্বেদ ল্যাব ও মিউজিয়াম, একাধিক ও সমৃদ্ধ ঔষুধি বাগান, কম্পিউটার ল্যাব,ওষুধের মাননিয়ন্ত্রনকারী QC HPLC সহ আধুনিক ল্যাব, সইআমেক বিতর্ক ক্লাব, অডিটোরিয়াম, ইনডোর গ্যামস, কেন্দ্রীয় ছাত্র সংসদ, কেন্দ্রীয় মসজিদ, কলেজ সংশ্লিষ্ট হাসপাতাল, একটি ছাত্রাবাস, একটি ছাত্রীনিবাস, ঔষুধ প্রস্তুতাগার,  স্টাফ কোয়ার্টার প্রভৃতি ।
ইস্পাহানী ইসলামিয়া চক্ষু ইনস্টিটিউট ও হাসপাতাল

ইস্পাহানী ইসলামিয়া চক্ষু ইনস্টিটিউট ও হাসপাতাল বেসরকারী ব্যবস্থাপনায় শুধুমাত্র চোখের জন্য বিশেষায়িত একটি হাসপাতাল। এর প্রতিষ্ঠাতা মির্জা আহমেদ ইস্পাহানি।
প্রধান কার্যালয় ঢাকার ফার্মগেটে অবস্থিত। জামালপুর, নওগাঁ ও বরিশালে ব্রাঞ্চ অফিস রয়েছে। জামালপুর ব্রাঞ্চ অফিস শতদল, আমলাপাড়া (জিলা স্কুলের বিপরীতে), জামালপুরে অবস্থিত। নওগাঁ ব্রাঞ্চ নূর মঞ্জিল, চক মোক্তার রোড, নওগাঁয় অবস্থিত এবং বরিশাল ব্রাঞ্চ দক্ষিণ বগুড়া রোড, বরিশালে অবস্থিত। 
২৯শে জুলাই ১৯৬০ সালে প্রতিষ্ঠিত হয়। ইস্পাহানী ইসলামিয়া আই ইনস্টিটিউট এন্ড হসপিটালে অত্যন্ত নিখুঁত ও নিরাপদে চোখের ছানি অপারেশন হচ্ছে।
ইসলামিয়া চক্ষু হাসপাতালে চোখের যে কয়টি শাখায় চিকিৎসা হয় সেগুলো হচ্ছে গ্লুকোমা, রেটিনা, কর্নিয়া, ক্যাটার‌্যাক্ট, লোভিশন, ইনজুরি, শিশু চক্ষু রোগ ইত্যাদি। চোখের প্রায় সব চিকিৎসাই হয় এখানে। ২২০ শয্যার এই হাসপাতালে মোট কেবিন ৯টি এবং ওয়ার্ডের সংখ্যা ১০টি।
চোখের ১৩টি রোগের চিকিৎসা হয় এখানে। চোখের কর্নিয়া, রেটিনা অপারেশনে হাসপাতালটি বিশেষ খ্যাতি আছে। ভারতের হায়দ্রাবাদের এলভি প্রাসাদ আই ইনস্টিটিউট, মাদ্রাজের অরবিন্দ আই হাসপাতাল এবং চেন্নাইয়ের শঙ্কর নেত্রালয়কে অনুসরণ করা হয়। এলভি প্রাসাদের কাছ থেকে দক্ষতা বৃদ্ধি ও ফেলোশিপ করে এখন সেবা দেয়া হচ্ছে।
স্যামসাং গ্যালাক্সি নোট ৭

স্যামসাং গ্যালাক্সি নোট ৭ ( স্যামসাং গ্যালাক্সি নোট ৭ হিসাবে স্টাইলাইজড) স্যামসাং ইলেকট্রনিক্স দ্বারা ডিজাইন করা, বিকশিত, উৎপাদন এবং বাজারজাত করা একটি অবিচ্ছিন্ন অ্যান্ড্রয়েড ভিত্তিক ফ্যাবলেট। ২ আগস্ট ২০১৬ এ প্রকাশিত, এটি ১৯ আগস্ট ২০১৬ তারিখে গ্যালাক্সি নোট ৫এর উত্তরাধিকারী হিসাবে আনুষ্ঠানিকভাবে প্রকাশ করা হয়। স্যামসাং এর প্রথম এটতেই ইউএসবি-সি সংযোগকারীর পিন দেওয়া হয় এবং গ্যলাক্সি নোটের এটিই শেষ ফ্যাবলেট যেটাতে হোম বাটন রাখা হয়। যদিও এটি গ্যালাক্সি নোট সিরিজের ৬ষ্ঠ প্রধান ডিভাইস তবুও তারা সিরিজ নাম্বার "6" এর পরিবর্তে "7" হিসাবে ব্র্যান্ডেড করেছে, কারণ গ্রাহকরা যাতে এটিকে স্যামসাং গ্যালাক্সি এস ৭ এর, চেয়ে নিম্ন মানের বলে মনে না করেন, যা একই বছর প্রকাশিত হয়েছিল।
উল্টা পাল্টা ৬৯

উল্টা পাল্টা ৬৯ হচ্ছে ২০০৭ মুক্তিপ্রাপ্ত একটি বাংলাদেশী মারপিটধর্মী-নাট্য চলচ্চিত্র। চলচ্চিত্রটি পরিচালনা ও প্রযোজনা করেছেন মালেক আফসারী। চলচ্চিত্রটিতে মুখ্য ভূমিকায় অভিনয় করেছেন মান্না, পূর্ণিমা, নাসির খান, আসিফ ইকবাল ও ইরিন জামানসহ আরও অনেকে। এটি ২০০৬ সালে মুক্তিপ্রাপ্ত তেলুগু চলচ্চিত্র "বিক্রমারকুডু"-এর আনঅফিসিয়াল পুনঃনির্মাণ।
২ কোর (ভারত)

২ কোর হচ্ছে ভারতীয় সেনাবাহিনীর একটি কোর। এটির সদর-দপ্তর হরিয়ানা প্রদশের আম্বালাতে অবস্থিত।
এই কোরটি লেঃ জেনারেল তপেশ্বর নারায়ণ রায়না (পরে পূর্ণ জেনারেল এবং সেনাপ্রধান) ১৯৭১ সালের অক্টোবর মাসের ৭ তারিখে পশ্চিমবঙ্গ প্রদেশের কৃষ্ণনগরে তৈরি করেন, দুই মাস পরে ডিসেম্বরেই কোরটি পাকিস্তানের সঙ্গে যুদ্ধে জড়িয়ে যায়। ভারত-পাকিস্তান যুদ্ধ ১৯৭১ চলাকালীন এই কোরের সৈন্যরা তৎকালীন পূর্ব পাকিস্তানের খুলনা, যশোর, ঝিনাইদহ, মাগুরা এবং ফরিদপুর এলাকা পাকিস্তান সেনাবাহিনীর হাত থেকে মুক্ত করেছিলো, গঙ্গা এবং পদ্মা নদীর মধ্যবর্তী এলাকাও এই কোরের সেনাদের অধীনে এসেছিলো। যুদ্ধের পরে কোরটি পশ্চিম সেনা কমান্ডের অধীনে চলে যায় এবং হরিয়ানা প্রদেশের চন্দিমন্দির সেনানিবাসে এটির নতুন সদর-দপ্তর স্থাপিত হয়, ১৯৮৫ সালের জানুয়ারীতে এটি আম্বালাতে পুনঃস্থাপিত হয়।
এই কোরটির ডাকনাম হচ্ছে "খাড়গা কোর"।
১৯৭১ সালেই কোরটি নতুন তৈরি করা হয়, তখন এই কোরে মাত্র দুটি ডিভিশন ছিলো, একটি হচ্ছে ৪র্থ মাউন্টেন ডিভিশন এবং ৯ম পদাতিক ডিভিশন, এই পদাতিক ডিভিশনের ৪র্থ মাউন্টেন ডিভিশনের চেয়ে লোকবল বেশি ছিলো, এছাড়াও এটাতে ভারী কামান এবং সাঁজোয়া যানের সংখ্যাও বেশি ছিলো। কোরটি তৈরি করার কিছু দিনের মধ্যেই এটার অধীনে ৫০তম প্যারাশুট ব্রিগেড যুক্ত হয় যেটাতে প্রথমে এক ব্যাটেলিয়ন সৈন্য কম ছিলো। কোর অধিনায়ক জেনারেল তপেশ্বর ২০টি পদাতিক ব্যাটেলিয়ন তৎকালীন পূর্ব পাকিস্তানের বিভিন্ন অঞ্চলে পাঠিয়েছিলেন।
১৯৮৫ সালের জানুয়ারী মাসে কোরটি তার বর্তমান সদর দপ্তরে স্থানান্তরিত হয়।
বাইজেন্টাইন-সেলজুক যুদ্ধ

বাইজেন্টাইন-সেলজুক যুদ্ধ হচ্ছে এশিয়া মাইনর ও সিরিয়ার নিয়ন্ত্রণ নিয়ে বাইজান্টাইন সম্রাজ্য এবং সেলজুকদের মধ্যে সংঘটিত ধারাবাহিক যুদ্ধ। সেন্ট্রাল এশিয়ার তৃণভূমি থেকে হান্স দ্বারা একই ধরনের রোমান প্রতিদ্বন্ধিদের সাথে শুরু হওয়া সংঘাত নতুন ইসলামিক আদর্শে উজ্জবিত সেলজুকরা বজায় রাখেন। অনেক ক্ষেত্রে সেলজুকরা রাশিদুন,উমাইয়া,আব্বাসীয় দ্বারা শুরু করা আরব-বাইজেন্টাইন যুদ্ধকে পূনজীবিত করেন।
বর্তমানে মানযিকারট যুদ্ধকে তুর্কিদের কাছে বাইজান্টাইনদের প্রথম পরাজয় হিসেবে ধরা হয়। যাইহোক তুর্কিস আক্রমণে বাইজান্টাইন আর্মি অত্যন্ত শক্তিশালি ছিলো ১০৭১ এর আগ পর্যন্ত যখন থেম সিস্টেম দুর্বল হচ্ছিলো। এমনকি মানযিকারট যুদ্ধের পরও বাইজেন্টাইন শাসন শেষ হয়ে যায়নি। তুর্কিরা ও তাদের প্রতিদ্বন্ধীদের কোনো ছাড় দেয়নি। আরো বিশ বছর পর তুর্কিরা সমগ্র আনাতোলিয়া উপদ্বীপের নিয়ন্ত্রণ নিতে পেরেছিলো।
সে সময় সেলজুক তুর্কি এবং তাদের মিত্ররা মিশরের ফাতিমাহ খিলাফাতকে আক্রমণ করে জেরুজালেম দখল করে এবং প্রথম ক্রুসেড এর অনুঘটক হিসেবে ভূমিকা পালন করে। যদিও প্রথম ক্রুসেডে উভয় পক্ষ ব্যাপক লাভবান হয়েচিলো কিন্তু ক্রুসেডারদের বাইজান্টাইন সহায়তা বিশ্বাসঘাতকতা ও লুটপাট মিশ্রিত ছিলো। মানযিকারটের শত বছরের মধ্যে বাইজান্টাইনরা পুনরায় তুর্কিদের এশিয়া মাইনরের উপকূল থেকে সরাতে পেরেছিলো এবং কনস্টান্টিনোপল এমনকি মিশর পর্যন্ত তাদের প্রভাব বিস্তার করেছিলো। পরে বাইজান্টাইনরা কোনো সাহায্য পায়নি, এমনকি চতুর্থ ক্রুসেড কনস্টান্টিনোপল ধ্বংস সাধনে পরিচালনা করা হয়েছিল। সংঘর্ষ নিস্তেজ হওয়ার আগ পর্যন্ত নিকিয়ার দুর্বল সম্রাজ্য থেকে সেলজুকরা অনেক অঞ্চল দখল করতে সক্ষম হয়েছিলো। পরে
সালতানাত মঙ্গোলদের দ্বারা দখল হয়ে যায়। গাজীদের উত্থান এবং বাইজান্টাইন-অটোমান যুদ্ধের মাধ্যমে শেষ হয়।
রোমান সম্রাজ্যের পতনে বাইজান্টাইন সম্রাজ্যের উত্থানের সময় এই যুদ্ধের বীজ নিহীত। তৃতীয় শতাব্দীতে বাইজান্টাইন সম্রাজ্যের উত্থানের আগে রোমান সম্রাজ্য মারাত্মক সামরিক ও রাজনীতিক প্রতিকূলতা মোকাবিলা করে। রাজনীতিক গুপ্তহত্যা এবং মারাত্মক সংঘর্ষে ৫০ বছরে ৩২ সম্রাট ক্ষমতা গ্রহণ এবং হারান। অর্থনেতিক এবং পপুলেশন সমস্য পরিস্থিতি আরও জটিল করে তুলে।
চতুর্থ শতকে কোন যুদ্ধে না জেতার কারণে দাসের অভাব দেখা দিয়েছিল ফলে রোমান সম্রাজ্যের জনসংখ্যা কমতে শুরু করে। কন্সটান্টিন-১ এবং থিওডিয়াস প্রথম দের মত সম্রাটের কারণে রোমান সম্রাজ্য দীরঘায়িত হয়ছিল। তথাপি ৩৯৫ ক্রিস্টাব্দে তা দুই ভাগে ভাগ হয়ে যায়।
বলধা জমিদার বাড়ি

বলধা জমিদার বাড়ি বাংলাদেশ এর গাজীপুর জেলার গাজীপুর সদর উপজেলার বাড়িয়া ইউনিয়নের বলধা গ্রামে অবস্থিত এক ঐতিহাসিক জমিদার বাড়ি। স্থানীয়দের কাছে এটি চৌধুরী বাড়ি নামে বেশ পরিচিত।
জমিদার বাড়ির গোড়াপত্তনকারী জমিদার রাজ কিশোর রায় চৌধুরী। তবে কবে নাগাদ এই জমিদার বংশের জমিদারী শুরু হয় তার সঠিক তথ্য জানা যায়নি। তার আমলে বর্তমান গাজীপুর জেলার কাপাসিয়া, শ্রীপুর, কালীগঞ্জ ও গাজীপুর সদর উপজেলার বিভিন্ন এলাকা তার জমিদারীর আওতাভুক্ত ছিল। জমিদার রাজ কিশোর রায় চৌধুরী ছিলেন নিঃসন্তান। তাই তিনি এই জমিদারী টিকে রাখার জন্য হরেন্দ্র নারায়ণ রায় চৌধুরীকে দত্তক নেন। এই জমিদার হরেন্দ্র নারায়ণ রায় চৌধুরীই জমিদার বাড়ির অবকাঠামোতে পরিবর্তন আনেন। অর্থাৎ তার আমলেই জমিদার বাড়ির সকল স্থাপনাগুলি তৈরি করা হয়। তিনি তার জমিদারীর আওতায় শৈলাট, ধনুয়া ও ধামরাই এলাকা অন্তর্ভুক্ত করেন। এছাড়াও তিনি এই জমিদার বাড়ি ছাড়াও ভারতের কলকাতা ও দার্জিলিংয়ে ০২টি করে এবং লৌখনো ও পুরিতে ০১টি করে বাড়ি নির্মাণ করেন। এছাড়াও ঢাকার ওয়ারীতে "কালচার" নামে একটি বাড়ি নির্মাণ করেন। যা এখন "বলধা হাউজ" নামে সকলের কাছে পরিচিত। তিনি তার জমিদারীর সময় অনেক স্মতিচিহ্ন তৈরি করে রেখে যান। তারই হাতে তৈরি করা ঢাকা জেলার ওয়ারি থানার বলধা গার্ডেন। তার জমিদারী এলাকার নামানুসারে এর নাম বলধা গার্ডেন রাখা হয়। ঢাকার তেজগাঁও এলাকায়ও "নিমফ" নামে আরেকটি বাগানবাড়ি তৈরি করেন। এছাড়াও ওয়ারি থানায় ঐসময় একটি জাদুঘর প্রতিষ্ঠা করেছিলেন। যা পরবর্তীতে পাকিস্তান সরকার ঢাকা জাদুঘরে স্থানান্তর করেন।
বাড়িটিতে বসবাসের জন্য ৪০ কক্ষ বিশিষ্ট্য একটি ভবন তৈরি করা হয়। উপসনার জন্য একটি কালীমন্দির তৈরি করা হয়। এছাড়াও বাড়ির আঙ্গিনায় একটি বিশাল দিঘী, মাঠ ও স্কুল প্রতিষ্ঠা করা হয়।
বাড়িটি এখন পুরোপুরিভাবে ধ্বংস হয়ে গেছে। এখন বাড়ির দেয়ালগুলো ভেঙ্গে গিয়ে ছোট ছোট ইটের ঢিবির মতো ছড়িয়ে ছিটিয়ে পড়ে আছে। পূর্বপাশে প্রায় ২৫০ ফুট লম্বা, ০২ ফুট প্রশস্ত এবং কোথাও ২-৩ আবার কোথাও ৫-৭ ফুট উঁচু একটি দেয়াল বিদ্যমান রয়েছে। তবে জমিদারদের তৈরি করা বিভিন্ন স্থানের স্থাপনাগুলি (বলধা গার্ডেন) এখনো বেশ ভালো অবস্থায় রয়েছে।
২০১৯–২০ অস্ট্রেলিয়া ক্রিকেট দলের নিউজিল্যান্ড সফর

অস্ট্রেলিয়া ক্রিকেট দল তিনটি টুয়েন্টি২০ আন্তর্জাতিক খেলার জন্য নিউজিল্যান্ড সফর করে, যা মার্চ ২০২০-এ অনুষ্ঠিত হয়।
২০১৯–২০ ইংল্যান্ড ক্রিকেট দলের শ্রীলঙ্কা সফর

ইংল্যান্ড ক্রিকেট দল দুইটি টেস্ট ক্রিকেট খেলার জন্য শ্রীলঙ্কা সফর করে, যা মার্চ ২০২০-এ অনুষ্ঠিত হয়।
হলিডে (১৯৩০-এর চলচ্চিত্র)

হলিডে () হল এডওয়ার্ড এইচ. গ্রিফিথ পরিচালিত ১৯৩০ সালের মার্কিন প্রাক-কোড প্রণয়ধর্মী হাস্যরসাত্মক চলচ্চিত্র। ফিলিপ ব্যারির নাটক অবলম্বনে ছবিটির চিত্রনাট্য লিখেছেন হোরেস জ্যাকসন। ছবিটি প্রযোজনা ও পরিবেশনা করে পাথে এক্সচেঞ্জ। এতে শ্রেষ্ঠাংশে অভিনয় করেছেন অ্যান হার্ডিং, ম্যারি অ্যাস্টর, এডওয়ার্ড এভারেট হর্টন, রবার্ট এমস, ও হেডা হপার। ছবিতে একজন যুবকের তার স্বাধীনচেতা জীবনযাপন ও তার ধনী বাগদত্তার পরিবারের রীতির সাথে খাপ খাওয়াতে সমস্যার চিত্র তুলে ধরা হয়।
৪র্থ একাডেমি পুরস্কারের ছবিটির অভিনেত্রী অ্যান হার্ডিং শ্রেষ্ঠ অভিনেত্রী বিভাগে এবং চিত্রনাট্যকার হোরেস জ্যাকসন শ্রেষ্ঠ লেখনী বিভাগে মনোনয়ন লাভ করেন।
চলচ্চিত্রটি ১৯৩৮ সালে "হলিডে" নামে পুনর্নির্মাণ করেন জর্জ কিউকার। এতে শ্রেষ্ঠাংশে অভিনয় করেন ক্যাথরিন হেপবার্ন ও ক্যারি গ্র্যান্ট এবং হর্টন তার নিক পটার চরিত্রে পুনরায় অভিনয় করেন।
হলিডে (১৯৩৮-এর চলচ্চিত্র)

হলিডে () হল জর্জ কিউকার পরিচালিত ১৯৩৮ সালের মার্কিন প্রণয়ধর্মী হাস্যরসাত্মক চলচ্চিত্র। এটি ১৯৩০ সালের "একই নামের" চলচ্চিত্রের পুনর্নির্মাণ। ফিলিপ ব্যারির "একই নামের" নাটক অবলম্বনে ছবিটির চিত্রনাট্য লিখেছেন ডোনাল্ড ওগডেন স্টুয়ার্ট ও সিডনি বুচম্যান। এতে শ্রেষ্ঠাংশে অভিনয় করেছেন ক্যাথরিন হেপবার্ন ও ক্যারি গ্র্যান্ট এবং পার্শ্ব চরিত্রে অভিনয় করেছেন ডরিস নোলান, লু অয়ার্স ও এডওয়ার্ড এভারেট হর্টন। হর্টন আগের সংস্করণের তার একই চরিত্রে অভিনয় করেন। চলচ্চিত্রটি একটি বিভাগে একাডেমি পুরস্কারের মনোনয়ন লাভ করে।
এই চলচ্চিত্রে অভিনয়ের পরে জিন ডিক্সন চলচ্চিত্র থেকে অবসর নেন।
২০২০ ওমান ত্রি-দেশীয় সিরিজ

২০২০ ওমান ত্রি-দেশীয় সিরিজ হচ্ছে একটি ক্রিকেট প্রতিযোগিতা, যা ২০২০ সালের জানুয়ারিতে ওমানে অনুষ্ঠিত হয়। এটি অনুষ্ঠিত হয় ওমান, নামিবিয়া ও সংযুক্ত আরব আমিরাত ক্রিকেট দলগুলোর মধ্যকার একটি ত্রি-দেশীয় সিরিজ। খেলাগুলো অনুষ্ঠিত হয় একদিনের আন্তর্জাতিক (ওডিআই) সূচী অনুযায়ী। সবগুলো খেলাই হয় ২০১৯-২৩ আইসিসি ক্রিকেট বিশ্বকাপ লীগ ২ প্রতিযোগিতার অংশ, যা ২০২৩ ক্রিকেট বিশ্বকাপে খেলার যোগ্যতা অর্জনের একটি ধাপ।
খেলার সূচীর প্রথম তিনটি ম্যাচের পরে দেখা যায়, প্রতিটি দল একটি করে জয় নিয়ে সমান সংখ্যক পয়েন্ট সংগ্রহ করে। সংযুক্ত আরব আমিরাত সিরিজের চতুর্থ ম্যাচে নামিবিয়াকে ৮ উইকেটে পরাজিত করে সিরিজের শীর্ষে অবস্থান করে।
সংযুক্ত আরব আমিরাত ও ওমানের মধ্যকার ১১ জানুয়ারি ২০২০ এ অনুষ্ঠেয় সিরিজের ৫ম খেলাটি ওমানের সুলতান কাবুস বিন সাইদ আল সাইদ এর আকষ্মিক মৃত্যুর কারণে বাতিল করা হয়। আন্তর্জাতিক ক্রিকেট কাউন্সিল (আইসিসি)ও নিশ্চিত করে যে, ওমান ও নামিবিয়ার মধ্যে অনুষ্ঠিতব্য শেষ ও চূড়ান্ত খেলাটিও আর খেলা হবে না এবং উক্ত দুটি খেলার পয়েন্ট বরাদ্দও হবে না।
জহুর খান তার মায়ের মৃত্যুর কারণে আরব আমিরাত স্কোয়াড থেকে নিজেকে প্রত্যাহার করে নেয়। তার পরিবর্তে মোহাম্মদ আইয়াজ কে স্কোয়াডে নিয়ে আসা হয়।
২০১৯ সংযুক্ত আরব আমিরাত ত্রি-দেশীয় সিরিজ

২০১৯ সংযুক্ত আরব আমিরাত ত্রি-দেশীয় সিরিজ একটি ক্রিকেট প্রতিযোগিতা যেটি ২০১৯ সালের ডিসেম্বর সংযুক্ত আরব আমিরাতে অনুষ্ঠিত হয়েছে। এটি হবে স্কটল্যান্ড, সংযুক্ত আরব আমিরাত ও মার্কিন যুক্তরাষ্ট্রের মধ্যে অনুষ্ঠিত একটি ত্রি-দেশীয় সিরিজ, যার সবগুলো খেলাই হবে একদিনের আন্তর্জাতিক (ওডিআই) সূচী অনুযায়ী। প্রতিযোগিতার সবগুলো খেলাই হবে ২০১৯-২২ আইসিসি ক্রিকেট বিশ্বকাপ লীগ ২ প্রতিযোগিতার অংশ, যা হচ্ছে ২০২৩ ক্রিকেট বিশ্বকাপ প্রতিযোগিতায় খেলার যোগ্যতা অর্জনের একটি ধাপ। আন্তর্জাতিক ক্রিকেট কাউন্সিল উক্ত ত্রি-দেশীয় সিরিজের খেলার সূচীগুলো ২০১৯ সালের নভেম্বরে নিশ্চিত করে।
সংযুক্ত আরব আমিরাত সিরিজের উদ্বোধনী খেলার পূর্বে তাদের দল ঘোষণা করে, যেখানে ছয় জন ক্রিকেটারেরই ওডিআই খেলার পূর্ব অভিজ্ঞতা নেই। ২০১৯ আইসিসি পুরুষদের টি২০ বিশ্বকাপ বাছাইপর্ব প্রতিযোগিতায় দুর্নীতির অভিযোগের তদন্তে কারণে দলে যে প্রভাব পড়ে, তার ভিত্তিতে সংযুক্ত আরব আমিরাত বাধ্য হয়েই তাদের দলে এ পরিবর্তন নিয়ে আসে। এমন জবরদস্তি পরিবর্তনের ফলে, সংযুক্ত আরব আমিরাত তাদের উদ্বোধনী খেলায় তাদের জাতীয় দলের খেলোয়াড়দের তুলনায় কমবয়সী খেলোয়াড় থাকায় আশানুরূপ ফলাফলে পুরোপুরি ব্যর্থ হয়।
জি. এস. লক্ষ্মীকে সিরিজের উদ্বোধীন সূচীর ম্যাচ রেফারী ঘোষণা করা হয়, ফলে প্রথমবারের মতো কোন নারী রেফারী, পুরুষদের ওডিআই খেলার দেখাশুনা করেন।
মার্কিন যুক্তরাষ্ট্র তাদের প্রথম তিনটি ম্যাচ জয়ের মধ্য দিয়ে সিরিজে তাদের আধিপত্য তৈরী হয়ে যায় এবং সংযুক্ত আরব আমিরাত ও স্কটল্যান্ডের মধ্যকার তৃতীয় খেলাটি বৃষ্টির কারণে পরিত্যক্ত হলে এক ম্যাচ বাকী রেখেই সিরিজ জয় লাভ করে।
২০১৯-২২ আইসিসি ক্রিকেট বিশ্বকাপ লীগ ২
ইসমাইল মোহাম্মাদ

ইসমাইল মোহাম্মাদ (জন্ম: উদয়ন চৌধুরী) হলেন একজন বাংলাদেশী চিত্রনাট্যকার, গল্প নির্মাতা এবং কাহিনীকার। ১৯৮৫ সালে, তিনি মা ও ছেলে চলচ্চিত্রে কাজ করে শ্রেষ্ঠ চিত্রনাট্যকার হিসেবে বাংলাদেশ জাতীয় চলচ্চিত্র পুরস্কার লাভ করেন।
জাতীয় চলচ্চিত্র পুরস্কার
বলাগড় বন্দর

বলাগড় বন্দর বা বলাগড় টার্মিনাল হল পশ্চিমবঙ্গের একটি প্রস্তাবিত নদী বন্দর। এই বন্দরটি কলকাতা বন্দর কর্তৃপক্ষ নির্মাণ করবে ভাগীরথী-হুগলী নদী পশ্চিম পাড়ে হুগলী জেলার বলাগড়ে। নির্মাণের আনুমানিক খরচ ধরা হয়েছে ₹৩০০ কোটি টাকা। শ্যামাপ্রসাদ মুখার্জী বন্দর কর্তৃপক্ষের তথ্যমতে, বন্দর বা বার্জ টার্মিনাল নির্মাণ জন্য দরপত্র ২০২১ সালের শেষের দিকে দরপত্রের আহ্বান করা হবে।
বলাগড় বন্দর সমুদ্র সমতল থেকে ১৫ মিটার উচ্চতায় এবং ২৩.১২ ডিগ্রী উত্তর ও ৮৮.৪৬ ডিগ্রী পূর্বে অবস্থিত। এই বন্দর হুগলী জেলার চুঁচুড়া মহকুমায় অবস্থিত। বন্দরটি ভাগীরথী-হুগলী নদীর পশ্চিম তীরে গড়ে উঠবে। এটি কলকাতা বন্দরের খিদিরপুর ডক থেকে নদী বা জলপথে ৯০ কিলোমিটার দূরে এবং বঙ্গোপসাগর থেকে নদী পথে ২৫০ কিলোমিটার অভ্যন্তরে অবস্থিত।
অতীত সময় থেকেই নদী বন্দর ও নৌপরিবহনের কেন্দ্র হিসাবে বলাগড়ের পরিচিত রয়েছে। বলাগড় প্রাচীন বাংলায় এবং বর্তমান পশ্চিমবঙ্গে নৌকা নির্মাণ শিল্পের প্রধান কেন্দ্র। বর্তমান সময়ে বড় বড় জাহাজের মাধ্যমে পণ্য পরিবহন এবং সড়ক ও রেল পথে পণ্য পরিবহনের কারণে বলাগড় নৌপরিবহনের ক্ষেত্র থেকে অবলুপ্ত হয়েছিল। তবে নতুন করে বলাগড় বন্দর বা টার্মিনাল নির্মাণের প্রস্তাব বলাগড়ের অতীত ইতিহাসকে আরও সমৃদ্ধি করবে।
কলকাতা বন্দরে পণ্য পরিবহন প্রতিবছর ৯%-১০% হারে বৃদ্ধি পাছে। অপর দিকে নাব্যতা সমস্যার জেরে কলকাতা বন্দরে পণ্যবাহী জাহাজ চলাচল বরাবরই অসুবিধার মুখে পড়ে এবং কলকাতা বা হলদিয়ায় গড়ে ২০-২৫ হাজার টনের বেশি পণ্যবাহী জাহাজ আসতে পারে না। যে কারণে বন্দর এলাকার বাইরে জেটি বা টার্মিনাল গড়ে দানবীয় জাহাজ সাগরে এনে, সেখান থেকে বার্জে করে পণ্য খালাসের নীতি নিয়েছেন কর্তৃপক্ষ। বলাগড়ে নতুন টার্মিনাল বা বন্দর তৈরির সিদ্ধান্তও তা ভেবেই। এর হাত ধরে কলকাতা বন্দরে বার্জের আনাগোনা আরও বাড়বে। ঠিক যে ভাবে হলদিয়ায় লক গেটের সমস্যা যুঝতে বন্দরের বাইরে তৈরি হচ্ছে নতুন জেটি।
নদীপথে পণ্য পরিবহনের সুবিধা বাড়াতে হুগলী জেলার বলাগড়ে একটি ছোট টার্মিনাল ও তাকে ঘিরে শিল্পাঞ্চল গড়ার পরিকল্পনা করেছে কলকাতা বন্দর কর্তৃপক্ষ (কেপিটি)। এর ফলে কলকাতা বন্দর বা হলদিয়া বন্দর থেকে সড়কপথে পণ্য পরিবহনের জট অনেকটা কমবে এবং বলাগড় থেকে উত্তর ভারতে দ্রুত পণ্য পরিবহন করা যাবে।
নদীপথে পরিবহনে জোর দিতে হুগলির বলাগড়ে কেপিটি-র হাতে থাকা ৩০০ একর জমিতে টার্মিনালটি গড়া হবে।
হলদিয়া থেকে এলাহাবাদ পর্যন্ত জাতীয় জলপথ ১ প্রকল্পে ছ’টি বড় টার্মিনাল বা নদীবন্দর নির্মাণের কথা, যার মধ্যে রয়েছে হলদিয়া বহুমুখী টার্মিনাল ও সাহেবগঞ্জ নদী বন্দর নির্মাণের কাজ চলছে এবং বারাণসী বন্দর পণ্য পরিবহন শুরু করেছে। সে ক্ষেত্রে বলাগড়ে ছোট টার্মিনাল বা বন্দর গড়া হলে নদীপথে পণ্য পরিবহনে বাড়তি সুবিধা হবে। হলদিয়া বন্দর বা কলকাতা বন্দরে পণ্য খালাসের পরে তা সড়ক বা রেল পথে পাঠাতে বাড়তি সময় লাগে। পরিবর্তে কলকাতা বন্দর বা হলদিয়া বন্দর থেকে বার্জে করে সোজা নদীপথে বলাগড়ের ছোট নদী বন্দর বা টার্মিনালে তা পাঠানো যাবে।
নারায়ণগঞ্জ সরকারি মহিলা কলেজ

নারায়ণগঞ্জ সরকারি মহিলা কলেজ বাংলাদেশের নারায়ণগঞ্জ জেলার একটি পুরোনো ও ঐতিহ্যবাহী শিক্ষাপ্রতিষ্ঠান। এ কলেজটি ১৯৬২ সালে প্রতিষ্ঠিত হয়।
১৯৬২ সালে নারী শিক্ষা উন্নয়নের লক্ষে সিভিল সোসাইটি কর্তৃক প্রতিষ্ঠিত হয় নারায়ণগঞ্জ সরকারি মহিলা কলেজ। ১৯৬৩ সালে অবকাঠামো সমস্যার কারণে পৌরসভা গণগ্রন্থাগারে ক্যাম্পাস স্থানান্তরিত হয়। পরবর্তীতে ১৯৬৫ সালে সরকারি তোলারাম কলেজের দানকৃত স্থানে নিজস্ব একাডেমিক ভবন নির্মিত হয়। মুক্তিযুদ্ধের সময় ১৯৭১ সালে কলেজটির ভবন ব্যাপকভাবে ধ্বংস হয়। সাবেক রাষ্ট্রপতি হুসেইন মুহাম্মদ এরশাদ ১ নভেম্বর ১৯৮৪ সালে সরকারি কলেজ হিসেবে ঘোষণা করেন।
ছাত্রীদের জন্য গ্রন্থাগার সুবিধা রয়েছে। অনেক বিষয়ের হাজার হাজার বই গ্রন্থাগারে আছে।
শিক্ষার্থীদের পরিবহনের জন্য নারায়ণগঞ্জ সরকারি মহিলা কলেজের ২টি বাস আছে।
প্যাটি ম্যালেট

প্যাট্রিসিয়া এলিজাবেথ "প্যাটি" ম্যালেট (জন্ম: ২ এপ্রিল ১৯৭৬) হচ্ছেন একজন কানাডীয় লেখক, চলচ্চিত্র প্রযোজক ও বিশ্ববিখ্যাত সঙ্গীতশিল্পী জাস্টিন বিবারের মা। তিনি তার ছেলে জাস্টিন বিবারের প্রাথমিক জীবন পরিচালনাও করেছেন। তার আত্মজীবনী "নো ওয়্যার বাট আপ", ২০১২ সালে ক্রিস্টিয়ান বুক পাবলিশার রেবেল কর্তৃক প্রকাশিত হয়, এবং এটি প্রকাশের প্রথম সপ্তাহে "নিউইয়র্ক টাইমসের বিক্রিত তালিকায়" ১৭তম অবস্থানে ছিল।
মারভিন ওয়েট

মারভিন জর্জ ওয়েট (; জন্ম: ৭ জানুয়ারি, ১৯১১ - মৃত্যু: ১৬ ডিসেম্বর, ১৯৮৫) দক্ষিণ অস্ট্রেলিয়ার কেন্ট টাউনে জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৩৮ সালে সংক্ষিপ্ত সময়ের জন্যে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর অস্ট্রেলীয় ক্রিকেটে সাউথ অস্ট্রেলিয়া দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে অফ স্পিন বোলিংয়ের পাশাপাশি ডানহাতে ব্যাটিংশৈলী প্রদর্শন করতেন মারভিন ওয়েট।
১৯৩০-৩১ মৌসুম থেকে ১৯৪৫-৪৬ মৌসুম পর্যন্ত মারভিন ওয়েটের প্রথম-শ্রেণীর খেলোয়াড়ী জীবন চলমান ছিল। আক্রমণধর্মী ব্যাটসম্যান ও মিডিয়াম পেস বোলার মারভিন ওয়েট অফ ব্রেক বোলিংও করতে পারতেন। শেফিল্ড শিল্ডে সাউথ অস্ট্রেলিয়ার পক্ষে খেলতেন।
১৯৩৯-৪০ মৌসুমে সাউথ অস্ট্রেলিয়া ৮২১/৭ তুলে কুইন্সল্যান্ডের বিপক্ষে ইনিংস ঘোষণা করে। ঐ ইনিংসে তিনি ১৩৭ রান তুলেন। পঞ্চম উইকেট জুটিতে সিএল ব্যাডককের সাথে ২৮১ রান যোগ করেন। রাজ্য দলের রেকর্ড জুটিতে সংগৃহীত এ রানটিই তার একমাত্র সেঞ্চুরি ছিল। দ্বিতীয় বিশ্বযুদ্ধের পর কুইন্সল্যান্ডের বিপক্ষে ৪/১১ লাভ করলেও তার দল পাঁচ উইকেটে পরাজয়বরণ করে। এটিই তার শেষ প্রথম-শ্রেণীর ক্রিকেট খেলায় অংশগ্রহণ ছিল। সকল প্রথম-শ্রেণীর খেলায় অংশ নিয়ে ২৭.৭৭ গড়ে ৩,৮৮৮ রান ও ৩১.৬১ গড়ে ১৯২ উইকেট পান। এছাড়াও, ৬৬টি ক্যাচ তালুবন্দী করেছিলেন।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন মারভিন ওয়েট। ২২ জুলাই, ১৯৩৮ তারিখে লিডসে স্বাগতিক ইংরেজ দলের বিপক্ষে টেস্ট ক্রিকেটে অভিষেক ঘটে তার। একই টেস্টে ইংরেজ ক্রিকেটার ফ্রেড প্রাইসেরও অভিষেক পর্ব সম্পন্ন হয়েছিল। ২০ আগস্ট, ১৯৩৮ তারিখে ওভালে একই দলের বিপক্ষে সর্বশেষ টেস্টে অংশ নেন তিনি।
১৯৩৮ সালে অস্ট্রেলিয়া দলের সদস্যরূপে ইংল্যান্ড গমন করেন। লিডস ও ওভাল টেস্টে বোলিং উদ্বোধনে নেমেছিলেন। ওভাল টেস্টে স্বাগতিক ইংল্যান্ড দল ৯০৩/৭ তুলে ইনিংস ঘোষণা করে। এ ইনিংসে তার বোলিং পরিসংখ্যান ছিল ৭২-১৬-১৫০-১। এ উইকেটটি ছিল ডেনিস কম্পটনের। ইংল্যান্ডের দলীয় সংগ্রহ ৫৪৭/৪ থাকা অবস্থায় কম্পটন ১ রানে বিদায় নেন। স্বাগতিকদের সংগ্রহ ৮ রান থাকাকালে এডি পেন্টার বিল ও’রিলির বলে শূন্য রানে এলবিডব্লিউর শিকারে পরিণত হয়েছিলেন। কিন্তু, অপর প্রান্তে লেন হাটন শক্তভাবে হাল ধরেন। পরবর্তীতে এটিই তার একমাত্র উইকেট হিসেবে চিত্রিত হয়।
এ সফরে অল-রাউন্ডার হিসেবে বেশ ভালো খেলেন। ২৫.৩৩ গড়ে ৬৮৪ রান এবং ২৫.৯৬ গড়ে ৫৬ উইকেট তুলে নেন। ব্রামল লেনে অনুষ্ঠিত বৃষ্টিবিঘ্নিত খেলায় ইয়র্কশায়ারের প্রথম ইনিংসে ৭/১০১ লাভ করেন। এ পর্যায়ে তিনি সুইং ও অফ স্পিন বোলিংয়ের সংমিশ্রণ ঘটিয়েছিলেন। এটিই তার ব্যক্তিগত সেরা বোলিং পরিসংখ্যান ছিল। ফলশ্রুতিতে, লিডস টেস্টে নিজের স্থান নিশ্চিত করেন। হেডিংলিতে কোন উইকেট লাভে ব্যর্থ হন। তবে, ষষ্ঠ উইকেটে ৩৭ রানের জুটিতে ডন ব্র্যাডম্যানের এ মাঠে উপর্যুপরী তৃতীয় শতক লাভে যথেষ্ট সহায়তা করেন। ৩ রানে বিদায় নিয়েছিলেন তিনি। এ খেলায় অস্ট্রেলিয়া দল জয় পেয়ে অ্যাশেজ অক্ষুণ্ন রাখে।
ক্রিকেট খেলার পাশাপাশি অস্ট্রেলীয় রুলস ফুটবলে পারদর্শী ছিলেন মারভিন ওয়েট। সাউথ অস্ট্রেলিয়ান ন্যাশনাল ফুটবল লীগে (এসএএনএফএল) প্রথমে ওয়েস্ট টরেন্সে খেলার পর গ্লেনেলগে খেলেন। দ্বিতীয় বিশ্বযুদ্ধকালীন গ্লেনেলগ/ওয়েস্ট অ্যাডিলেডে খেলার পর সাউথ অ্যাডিলেডের প্রতিনিধিত্ব করেন। সর্বমোট ১৪২টি লীগ খেলায় অংশ নিয়ে ৩৪৩ গোল করেন। তন্মধ্যে, ১৯৩১, ১৯৩২ ও ১৯৩৪ সালে ওয়েস্ট টরেন্সের শীর্ষস্থানীয় গোলকিকার ছিলেন।
১৬ ডিসেম্বর, ১৯৮৫ তারিখে ৭৪ বছর বয়সে দক্ষিণ অস্ট্রেলিয়ার জর্জটাউন এলাকায় মারভিন ওয়েটের দেহাবসান ঘটে।
আই ডোন্ট কেয়ার

"আই ডোন্ট কেয়ার" হচ্ছে ব্রিটিশ সঙ্গীতশিল্পী-গীতিকার এড শিরান ও কানাডীয় সঙ্গীতশিল্পী জাস্টিন বিবারের গাওয়া দ্বৈত গান। এটি শিরানের চতুর্থ স্টুডিও অ্যালবাম "নাম্বার ৬ কোলাবোরেশন প্রজেক্টের" প্রধান একক হিসাবে ২০১৯ সালের ১০ মে মুক্তি পায়। শিরান ২০১৯ সালের ৫ মে তার ইন্সটাগ্রামে গানটির প্রাক-প্রচার করেন, এবং একইদিন জাস্টিন বিবারও গানটির অন্য একটি অংশ শেয়ার করেন, before both artists announced the full title and release date on 7 May. গানটি ইউকে সিঙ্গেলস চার্ট তালিকার শীর্ষস্থান দখল করে নেয়। যুক্তরাজ্যের বাইরে, গানটি অস্ট্রেলিয়া, অস্ট্রিয়া, ব্রাজিল, চেক প্রজাতন্ত্র, ডেনমার্ক, ফিনল্যান্ড, গ্রিস, হাঙ্গেরি, আইসল্যান্ড, আয়ারল্যান্ড, ইজরায়েল, ইটালি, মালয়েশিয়া, মেক্সিকো, নেদারল্যান্ডস, নরওয়ে, পর্তুগাল, স্কটল্যান্ড, স্লোভাকিয়া, সুইডেন ও সুইজারল্যান্ডে টপ চার্ট তালিকায় শীর্ষে রয়েছে, এবং বেলজিয়াম, কানাডা, এস্তোনিয়া, ফ্রান্স, জার্মানি, জাপান, নিউজিল্যান্ড, পোল্যান্ড, স্পেন ও যুক্তরাষ্ট্রে তালিকায় শীর্ষ দশে রয়েছে।
রে রবিনসন

রেফোর্ড হ্যারল্ড রবিনসন (; জন্ম: ২৬ মার্চ, ১৯১৪ - মৃত্যু: ১০ আগস্ট, ১৯৬৫) নিউ সাউথ ওয়েলসের স্টকটন এলাকায় জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৯৩৬ সালে সংক্ষিপ্ত সময়ের জন্যে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলস, দক্ষিণ অস্ট্রেলিয়া ও নিউজিল্যান্ডীয় ক্রিকেটে ওতাগো দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, লেগ ব্রেক গুগলি বোলিংয়ে পারদর্শিতা দেখিয়েছেন রে রবিনসন।
১৯৩৪-৩৫ মৌসুম থেকে ১৯৪৮-৪৯ মৌসুম পর্যন্ত রে রবিনসনের প্রথম-শ্রেণীর খেলোয়াড়ী জীবন চলমান ছিল। শুরুতে সাউথ অস্ট্রেলিয়া দলে খেলেন। এরপর নিউ সাউথ ওয়েলসের পক্ষে খেলার পর ওতাগোর প্রতিনিধিত্ব করেন। তবে, তরুণ অবস্থায় খেলার অবস্থা কিংবা ধরন আর দেখা যায়নি।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন রে রবিনসন। ৪ ডিসেম্বর, ১৯৩৬ তারিখে ব্রিসবেনে সফরকারী ইংরেজ দলের বিপক্ষে টেস্ট ক্রিকেটে প্রথমবারের মতো অংশ নেন। সতীর্থ জ্যাক ব্যাডকক, মরিস সাইভার্স ও ফ্রাঙ্ক ওয়ার্ডের সাথে একযোগে টেস্ট অভিষেক ঘটে তার। ঐ টেস্টে তিনি দুই ও তিন রান তুলতে সক্ষম হয়েছিলেন। অথচ, ঘরোয়া প্রথম-শ্রেণীর ক্রিকেটে বিশাল সংখ্যায় রান তোলায় বেশ তৎপরতা দেখিয়েছেন। পরের খেলায় তাকে দ্বাদশ খেলোয়াড়ের ভূমিকায় অবতীর্ণ হতে হয়েছিল। এরপর আর তাকে টেস্ট আঙ্গিনায় দেখা যায়নি।
১০ আগস্ট, ১৯৬৫ তারিখে ৫১ বছর বয়সে নিউ সাউথ ওয়েলসের স্টকটন এলাকায় রে রবিনসনের দেহাবসান ঘটে।
প্রসন্ন কুমার জমিদার বাড়ি

প্রসন্ন কুমার জমিদার বাড়ি বাংলাদেশ এর চট্টগ্রাম জেলার আনোয়ারা উপজেলার পরৈকোড়া গ্রামে অবস্থিত এক ঐতিহাসিক জমিদার বাড়ি। 
প্রায় ১৮০০ শতকে জমিদার প্রসন্ন কুমার রায় এই জমিদার বংশ এবং জমিদার বাড়ির গোড়াপত্তন করেন। তিনি খুবই প্রভাবশালী একজন জমিদার ছিলেন। তিনি ব্রিটিশ সরকারের কাছে রায় বাহাদুর উপাধি পান। তৎকালীন সময়ে বর্তমান আনোয়ারা উপজেলার মধ্যে তিনি তার জমিদার বাড়িতে জেনারেটরের মাধ্যমে রাত্রে বাতি জালাতেন। যা ঐসময় আর কোথাও ছিল না। তিনি খুবই শিক্ষানুরাগী ও প্রজাদরদী জমিদার ছিলেন। তিনি ১৮৯৭ সালে একটি ইংরেজি স্কুল চালু করেন এবং এর জন্য জায়গা দান করেন। এছাড়াও অনেক রাস্তাঘাট, পুকুর ও দিঘী খনন করেন। প্রসন্ন কুমার রায়ের পরে তার ছোট ভাই ক্ষিরোদ রায় এই জমিদারী পরিচালনা করতে থাকেন। তিনি পেশায় একজন ম্যাজিস্ট্রেট ও চট্টগ্রাম জিলা বোর্ডের সচিব ছিলেন। তিনি ঐসময়ে কালারপোল থেকে শান্তিরহাট, বুধপুরা ও কাশিয়াইশ হয়ে নিজ গ্রাম পরৈকোড়া থেকে চানখালীঘাট পর্যন্ত ২৫ মাইল ব্রিক সলিং রাস্তা নির্মাণ করেন। এই জমিদার বংশের শেষ জমিদার ছিলেন অজিত কুমার রায়। তাদের জমিদারী ছিল ১৯৫৩ সাল পর্যন্ত। এখনো অজিত কুমার রায় ও তার স্ত্রী এখানে বসবাস করতেছেন। তাদের দুই কন্যা রয়েছে। তারা স্বামীর সাথে চট্টগ্রাম শহরে বসবাস করেন।
বাড়ির প্রবেশমুখে একটি সুন্দর কারুকার্য খচিত প্রবেশদ্বার তৈরি করা হয়। বসবাসের জন্য একটি ভবন, বৈঠকখানা, বলি কাটার স্থান ও পুকুর ঘাট তৈরি করা হয়।
বর্তমানে জমিদার বাড়ির সবকিছুই প্রায় ধ্বংসের মুখে। এখন শুধু ভগ্নধশা প্রবেশদ্বার, বৈঠকখানা, বলি কাটার স্থান ও ভগ্ন অবস্থায় পুকুরের ঘাট পড়ে রয়েছে।
মুড়িয়া ইউনিয়ন

মুড়িয়া ইউনিয়ন বাংলাদেশের সিলেট জেলার অন্তর্গত বিয়ানীবাজার উপজেলার একটি ঐতিহ্যবাহী ও বৃহত্তম ইউনিয়ন। 
পূর্বে ভারত সীমান্ত, পশ্চিমে বিয়ানীবাজার পৌরসভা, উত্তরে জলডুপ ও দক্ষণে ডুবাগ ইউনিয়ন। 
এ ইউনিয়নের বেশীরভাগ মানুষ ই প্রবাশী। ইউরোপ, আমেরিকা ও মধ্যপ্রাচ্যের ভিবিন্ন দেশে বসবাস করে।
বাকিদের মধ্যে অনেকে ধান চাষ, মাছ ধরা ও দিন মজুরের কাজ করে।
১। বড়দেশ, ২। ছুটিয়াং, ৩। পশ্চিম ঘুঙ্গাদিয়া, ৪। নয়াগাঁও, ৫। পূর্ব ঘুঙ্গাদিয়া, ৬। মালিগ্রাম, ৭। ছোটদেশ, ৮। কোনাগ্রাম, ৯। ফেনগ্রাম, ১০। বাগন, ১১। চন্দগ্রাম, ১২। তাজপুর  ১৩। আভঙ্গি, ১৪। পাথারীপাড়া, ১৫। টেকইকোনা, ১৬। আষ্টঘরী, ১৭। বড়উধা, ১৮। মাইজকাপন, ১৯। ইনামপুর, ২০। সারপার, ২১। নয়াগ্রাম।
আয়তন– ৩৫.৭০ (বর্গ কিঃ মিঃ)। "লোকসংখ্যা" –৩২,৮০৮জন (প্রায়) (জন্ম নিবন্ধনঅনুযায়ী)।
শিক্ষার হার – ৫০%। (২০০১ এর শিক্ষা জরীপ অনুযায়ী)।
শিক্ষা প্রতিষ্ঠান
বর্তমান চেয়ারম্যান- ফরিদ আল-মামুন 
প্রফেসর মুহিব আলী, ছোটদেশ, (বিয়ানীবাজারের প্রথম এম. এ পাশ মুসলিম ব্যক্তিত্ব) 
প্রফেসর গোলাম কিবরিয়া তাপাদার, ছোটদেশ 
( চেয়ারম্যান, সিলেট উচ্চমাধ্যমিক শিক্ষাবোর্ড) 
হাফিজ আব্দুল হামিদ সাহেব 
(ছোটদেশ হাফিজিয়া মাদরাসার প্রতিষ্টাকালীন প্রধানশিক্ষক)
বিয়ানীবাজার পৌরসভা

বিয়ানীবাজার পৌরসভা বাংলাদেশের সিলেট বিভাগের সিলেট জেলার অধীনে বিয়ানীবাজার উপজেলার অন্তর্গত একটি প্রথম শ্রেণীর পৌরসভা।
সিলেট শহর থেকে ৫১ কিঃ মিঃ পূর্বে বিয়ানীবাজার পৌরসভার অবস্থান। পৌরসভার উত্তরে কুড়ারবাজার ইউনিয়ন, দক্ষিণে মোল্লাপুর ইউনিয়ন, পূর্বে মুড়িয়া ইউনিয়ন এবং পশ্চিমে মাথিউরা ইউনিয়ন ও মোল্লাপুর ইউনিয়ন।
৩০ এপ্রিল ২০০১ সালে বিয়ানীবাজার পৌরসভা গঠিত হয়। ১৭ মে ২০০৫ সালে দ্বিতীয় শ্রেণীতে উন্নীত হয়। ৩১ জুলাই ২০১৭ সালে প্রথম শ্রেণীতে উন্নীত হয়। দক্ষিণ পূর্ব এশিয়ার মধ্যে বিয়ানীবাজার হচ্ছে সর্ববৃহৎ তেলের খনি। বিয়ানীবাজারের আনারসের খ্যাতি দেশ জুড়ে। এছাড়া কমলালেবু, ভুবি (লটকন ফল),লিচু, সুগন্ধি তেজপাতা, সাতকরার সুনাম সুবিদিত।
আয়তন - ১৮.১৭ বর্গকিঃমিঃ। লোকসংখ্যা ৪৫০০০ জন।
শিক্ষার হার - ৫৯.০৩ %।
জ্যাক হেরন

জ্যাক গানার হেরন (; জন্ম: ৮ নভেম্বর, ১৯৪৮) সলসবারিতে জন্মগ্রহণকারী প্রথিতযশা ও সাবেক জিম্বাবুয়ীয় আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য ছিলেন তিনি। ১৯৮৩ সালে সংক্ষিপ্ত সময়ের জন্যে জিম্বাবুয়ের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর জিম্বাবুয়ীয় ক্রিকেটে রোডেশিয়া দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, দলের প্রয়োজনে ডানহাতে মিডিয়াম বোলিংয়ে পারদর্শিতা দেখিয়েছেন জ্যাক হেরন।
১৯৬৭-৬৮ মৌসুম থেকে ১৯৮২-৮৩ মৌসুম পর্যন্ত জ্যাক হেরনের প্রথম-শ্রেণীর খেলোয়াড়ী জীবন চলমান ছিল। অত্যন্ত প্রতিভাধর উদ্বোধনী ব্যাটসম্যান হিসেবে জ্যাক হেরনের সুনাম ছিল। লেগ সাইডে তিনি বেশ ভালো খেলতেন। এছাড়াও, কভার অঞ্চলে চমৎকার ফিল্ডিং করতেন তিনি। বিদ্যালয়ের ছাত্র অবস্থাতেই ১৯৬৬ থেকে ১৯৬৮ সাল পর্যন্ত রোডেশিয়ার পক্ষে খেলেন। তবে, কারি কাপ প্রতিযোগিতায় নিজেকে মেলে ধরতে বেশ সময় নিয়েছিলেন।
১৯৭৫-৭৬ মৌসুমে মাঝারিসারিতে পাঁচবার ব্যাটিং করেছিলেন। এ পর্যায়ে তিনি ব্যাটিং উদ্বোধনে নামতে চেয়েছিলেন। তবে, জিলেট কাপে বর্ডারের বিপক্ষে সেঞ্চুরি করে যাত্রা শুরু করেন। ঐ মৌসুমের ১০ খেলায় অংশ নিয়ে ৪৩.৫২ গড়ে ৮২৭ রান তুলেন। তন্মধ্যে, ইন্টারন্যাশনাল ওয়ান্ডারার্সের বিপক্ষে একটি খেলায় অংশ নিয়েছিলেন। ট্রান্সভালের বিপক্ষে দূর্দান্ত ১৭৫ রানের ব্যক্তিগত সেরা ইনিংস উপহার দেন। তবে, আন্তর্জাতিক ক্রিকেট অঙ্গনে নিজেকে মেলে ধরতে ব্যর্থ হন।
সমগ্র খেলোয়াড়ী জীবনে ছয়টিমাত্র একদিনের আন্তর্জাতিকে অংশগ্রহণ করেছেন জ্যাক হেরন। অংশগ্রহণকৃত সবগুলো ওডিআই ক্রিকেট বিশ্বকাপে খেলেছিলেন। ঐ সময়ে জিম্বাবুয়ে দলের টেস্ট খেলার মর্যাদাপ্রাপ্তি ঘটেনি। ইংল্যান্ডে অনুষ্ঠিত ১৯৮৩ সালের ক্রিকেট বিশ্বকাপের তৃতীয় আসরে জিম্বাবুয়ে দলের সদস্যরূপে অংশ নেন। ৯ জুন, ১৯৮৩ তারিখে নটিংহামে অস্ট্রেলিয়ার বিপক্ষে ওডিআইয়ে প্রথমবারের মতো খেলতে নামেন। আলী শাহ, গ্র্যান্ট প্যাটারসন, অ্যান্ডি পাইক্রফট, ডেভিড হটন, ডানকান ফ্লেচার, কেভিন কারেন, ইয়ান বুচার্ট, পিটার রসন, জন ট্রাইকোস ও ভিন্স হগের সাথে একযোগে ওডিআই অভিষেক ঘটে তার। ২০ জুন, ১৯৮৩ তারিখে বার্মিংহামে ওয়েস্ট ইন্ডিজের বিপক্ষে সর্বশেষ ওডিআইয়ে অংশ নেন তিনি।
১৩ জুন, ১৯৮৩ তারিখে ওরচেস্টারের নিউ রোডে অনুষ্ঠিত খেলাটিতে ওডিআইয়ের ইতিহাসে অন্যতম ধীরলয়ে ইনিংস খেলেন। ওয়েস্ট ইন্ডিজের বিপক্ষে ঐ খেলায় ৭৩ বল মোকাবেলা করে ১২ রান তুলেছিলেন তিনি।
ক্রিকেট খেলা থেকে অবসর গ্রহণের পর বিদ্যালয়ের শিক্ষকতা পেশায় মনোনিবেশ ঘটান। পরবর্তীতে ব্যবসায়ের দিকে ধাবিত হন। এরপর অস্ট্রেলিয়ায় অভিবাসিত হন। ব্যক্তিগত জীবনে বিবাহিত ছিলেন জ্যাক হেরন। তার সন্তান ক্লিন্ট হেরন ওয়েস্টার্ন অস্ট্রেলিয়ার পক্ষে প্রথম-শ্রেণীর ক্রিকেটে অংশ নিয়েছিলেন।
বিয়ানীবাজার ইউনিয়ন

বিয়ানীবাজার ইউনিয়ন বাংলাদেশের সিলেট জেলার অন্তর্গত বিয়ানীবাজার উপজেলার একটি ঐতিহ্যবাহী ইউনিয়ন ছিল। পৌরসভা প্রতিষ্ঠার ফলে কার্যক্রম বিলুপ্ত হয়ে যায়।
২০০১ সালে বিয়ানীবাজার পৌরসভা প্রতিষ্ঠার ফলে বিয়ানীবাজার ইউনিয়ন পরিষদ কার্যক্রম বিলুপ্ত হয়ে যায়।
আরোগ্য নিকেতন

আরোগ্য নিকেতন তারাশঙ্কর বন্দ্যোপাধ্যায় রচিত একটি বাংলা উপন্যাস। এই উপন্যাসের জন্য, তিনি ১৯৫৫ সালে রবীন্দ্র পুরস্কার ও ১৯৫৬ সালে সাহিত্য অকাদেমি পুরস্কার পুরস্কারে ভূষিত হন।
লক্ষ্মী বাওড় জলাবন

লক্ষ্মী বাওড় জলাবন বা লক্ষ্মী বাওড় সোয়াম্প ফরেস্ট বাংলাদেশের সর্ববৃহত মিঠাপানির জলাবন এবং পাখির অভয়ারণ্য, যা হবিগঞ্জের বানিয়াচং এ অবস্থিত। দৈর্ঘ্য ও প্রস্থে প্রায় সমান এই বনের আয়তন সাড়ে ৩ কিলোমিটার এবং আকার ও আয়তনের ব্যাপ্তিতে এটি রাতারগুল জলাবন অপেক্ষাও অনেক বড়।
সিলেট বিভাগের হবিগঞ্জ জেলার বানিয়াচং উপজেলার বানিয়াচং উত্তর পূর্ব ইউনিয়ন এর খড়তি নদীর দক্ষিণ দিকে বিরাট হাওরের মধ্যে অবস্থিত এই জলাবন। এই বনের দক্ষিণ দিকে লোহাচুড়া, উত্তরে খড়তি আর পশ্চিমে নলাই নদী আর পূর্বপাশে রয়েছে গঙ্গাজলের হাওরের অবস্থান। হবিগঞ্জ থেকে ১২ মাইল দূরবর্তী বানিয়াচং উপজেলা সদরের আদর্শ বাজার নৌকাঘাট থেকে ৫ কিলোমিটার উত্তরে হাওরের মাঝে এ জলাবন।আর সড়কপথে বানিয়াচং বড় বাজার থেকে লক্ষীবাওর জলাবন ৮ কিলোমিটার উত্তরে অবস্থিত। 
খড়তি নদীর দক্ষিণ দিকে বিরাট হাওরের মধ্যে অবস্থিত এই জলাবন এলাকাবাসীর নিকট খড়তির জঙ্গল নামে পরিচিত।
এই বনটিকে প্রথম-দর্শনে মনে হবে হিজল আর করচের বাগান। এই মিঠাপানির জলাবনটিতে দৃশ্যমান উদ্ভিদের মধ্যে হিজল-কড়চ ছাড়াও রয়েছে বরুণ, কাকুরা, বউল্লা, খাগড়া, চাইল্লা, নল ইত্যাদি অসংখ্য গাছ ও গুল্ম-লতা।
জলমগ্ন এই বনে সাঁপের আবাস বেশি; এদের মধ্যে রয়েছে কেউটে, লাড্ডুকা, দারাইশ সহ বিভিন্ন বিষধর সাপ। এছাড়াও আছে জোঁক; শুকনো মৌসুমে বেজি আর গুই সাপও দেখা যায়। রয়েছে মেছোবাঘ, শিয়াল প্রভৃতি প্রাণী। হরেক রকমের বিরল প্রজাতির পাখির বসবাস এই জলাশয়ে। এই জলাঞ্চলে বাংলাদেশের জাতীয় পাখি দোয়েল, সাদা বক, ঘুঘু, বালি হাঁস, পানকৌড়ি ও শালিকসহ বিভিন্ন প্রজাতির দেশীয় পাখির পাশাপাশি শীতকালে প্রচুর পরিযায়ী পাখিও আসে। এটি দেশী ও অতিথি পাখির অভয়ারন্য হিসাবে সংরক্ষিত এলাকা। এছাড়াও এখানকার খাল-বিল ও হাওড়-বাওড়ে পাওয়া যায় প্রচুর মিঠাপানির মাছ।
জলে ডুবে থাকা এই বনটি দেখতে বিভিন্ন সময়, বিশেষতঃ বর্ষা মৌসুমে এখানে ভিড় করেন পর্যটকগণ; বনের ভিতর ডিঙি নৌকায় চড়ে ঘুরতে ঘুরতে দেখা যায় অপরূপ প্রকৃতি।
জেরুসালেম সংলক্ষণ

জেরুসালেম সংলক্ষণ একটি বিরল ধর্মীয় মানসিক অসুস্থতা। এটি কোন একক ধর্ম বা মূল্যবোধের জন্য ক্ষতিকর নয় কিন্তু ইহুদি, খ্রিস্টান এবং বিভিন্ন পটভূমির মুসলমানদের প্রভাবিত করেছে। একে ইংরেজিতে জেরুসালেম সিনড্রোম নামে ডাকা হয়।
জেরুসালেম সংলক্ষণকে আগে বিবেচনা করা হত সাময়িক স্নায়ু-বৈকল্য সংক্রান্ত রোগ হিসেবে। তখন এর নাম ছিল জেরুসালেম স্কোয়াবল পয়জন বা fièvre Jérusalemienne"। ১৯৩০ সালে জেরুসালেমেরই মনোচিকিৎসক হেইঞ্জ হারম্যান সর্বপ্রথম চিকিৎসাবিজ্ঞানের আঙ্গিকে রোগ হিসেবে একে ব্যাখ্যা করেন। হেইঞ্জ হারম্যান হলেন ইসরায়েলের আধুনিক মনস্তাত্ত্বিক গবেষণার অন্যতম প্রতিষ্ঠাতা।
চিরায়ত জেরুসালেম সংলক্ষণ বা জেরুসালেমে ভ্রমণকালে কোনো ব্যক্তির তীব্র মনোব্যাধির শিকার হওয়া এবং জেরুসালেম থেকে প্রস্থান করার পর দ্রুতই সুস্থ্য হয়ে যাওয়া চিকিৎসাবিজ্ঞানে এখনও একটি বিতর্কিত বিষয়।
মনোবিশারদ বার-এল জেরুসালেম সংলক্ষণকে মোট সাতটি ভাগে ভাগ করেছেন। প্রত্যেকটির রয়েছে অনন্য উপসর্গ।
আব্দুর রহিম (জেনারেল)

আব্দুর রহিম (২৩ মার্চ ১৯৫৩ - ১৫ আগস্ট ২০২১) ছিলেন বাংলাদেশ সেনাবাহিনীর অবসরপ্রাপ্ত মেজর জেনারেল। তিনি ২০০১ থেকে ২০০৫ পর্যন্ত জাতীয় নিরাপত্তা গোয়েন্দার মহাপরিচালক ছিলেন।
তিনি ফৌজদারহাট ক্যাডেট কলেজ থেকে ইন্টারমিডিয়েট পাশ করে সেনাবাহিনীতে যোগদান করেছিলেন।
২০০৪ সালের ঢাকা গ্রেনেড হামলা মামলায় তিনি অভিযুক্ত ছিলেন। বাংলাদেশ জাতীয়তাবাদী দলের শাসনামলে হাওয়া ভবনের যাতায়াত ছিল তার। চট্টগ্রামে ১০ ট্রাক অস্ত্র আটক মামলায় ২০১৪ সালের ৩০ জানুয়ারি চট্টগ্রাম মহানগর দায়রা জজ আদালত ও বিশেষ ট্রাইব্যুনাল-১ রায় ঘোষণা করে। ওই মামলায় বিএনপি নেতা সাবেক স্বরাষ্ট্র প্রতিমন্ত্রী লুৎফুজ্জামান বাবর ও তাকেসহ ১৪ জনকে মৃত্যুদণ্ড দেয় আদালত। তার মৃত্যুর সময় পর্যন্ত মামলাটি উচ্চ আদালতে বিচারাধীন ছিল। যদিও ২০২৪ সালের ১৮ ডিসেম্বর এই মামলায় তিনি, সাবেক স্বরাষ্ট্র প্রতিমন্ত্রী লুৎফুজ্জামান বাবর ও এনএসআইয়ের সাবেক মহাপরিচালক অবসরপ্রাপ্ত মেজর জেনারেল রেজ্জাকুল হায়দার চৌধুরীসহ ৪ জনকে খালাস দিয়েছেন হাইকোর্ট।
২৬ জুলাই ২০২১ সালে কাশিমপুর কেন্দ্রীয় কারাগার-২-এ থাকা অবস্থায় তার করোনা শনাক্ত হয়। পরে তাকে রাজধানীর সোহরাওয়ার্দী হাসপাতালে ভর্তি করা হয়। শারীরিক অবস্থার অবনতি হলে পরে তাকে আইসিইউতে স্থানান্তর করা হয়। ১৫ আগস্ট ২০২১ সালে তিনি সেখানে মৃত্যুবরণ করেন।
সেস বার্ক

সেসিল সেস বার্ক (; জন্ম: ২৭ মার্চ, ১৯১৪ - মৃত্যু: ৪ আগস্ট, ১৯৯৭) এলারস্লাই এলাকায় জন্মগ্রহণকারী প্রথিতযশা নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৪৬ সালে সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড দলের প্রতিনিধিত্ব করেন। দলে তিনি মূলতঃ লেগ ব্রেক গুগলি বোলিং করতেন। এছাড়াও, নিচেরসারিতে ডানহাতে কার্যকরী ব্যাটিংশৈলী উপস্থাপন করেছেন সেস বার্ক।
১৯৩৭-৩৮ মৌসুম থেকে ১৯৫৩-৫৪ মৌসুম পর্যন্ত সেস বার্কের প্রথম-শ্রেণীর খেলোয়াড়ী জীবন চলমান ছিল। নিচেরসারির ডানহাতি ব্যাটসম্যান এবং লেগ-ব্রেক ও গুগলি বোলার সেস বার্কের প্রথম-শ্রেণীর ক্রিকেট খেলোয়াড়ী জীবন ১৯৩৭-৩৮ মৌসুমে শুরু হয়। ঐ মৌসুমে অকল্যান্ডের পক্ষে অভিষেক ঘটে তার। এরপর থেকে ১৯৫৩-৫৪ মৌসুম পর্যন্ত নিয়মিতভাবে প্রথম-শ্রেণীর ক্রিকেট খেলতে থাকেন।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন সেস বার্ক। ২৯ মার্চ, ১৯৪৬ তারিখে ওয়েলিংটনে বিল ব্রাউনের নেতৃত্বাধীন সফরকারী অস্ট্রেলিয়ার বিপক্ষে স্বাগতিক দলের ম্যাক অ্যান্ডারসন, ভার্ডান স্কট, গর্ডন রো, লেন বাটারফিল্ড, সেস বার্ক, ডন ম্যাকরে এবং অস্ট্রেলিয়ার পক্ষে কেন মিউলম্যান, কিথ মিলার, কলিন ম্যাককুল, ইয়ান জনসন, ডন টলন, রে লিন্ডওয়াল ও আর্নি তোশ্যাকের একযোগে টেস্ট ক্রিকেটে অভিষেক ঘটে। এটিই তার সর্বশেষ টেস্টে অংশগ্রহণ ছিল।
দ্বিতীয় বিশ্বযুদ্ধ পরবর্তীকালে ১৯৪৫-৪৬ মৌসুমে অস্ট্রেলিয়ার বিপক্ষে একমাত্র টেস্টে বোলিং অভিজ্ঞ হিসেবে নিউজিল্যান্ডে দলের পক্ষে খেলার জন্যে মনোনীত হন। ঐ টেস্টে অস্ট্রেলিয়া দল বেশ স্বাচ্ছন্দ্যে জয়লাভ করেছিল। নিউজিল্যান্ড দল দুই ইনিংস মিলিয়েও ১০০ রান তুলতে ব্যর্থ হয়। সেস বার্ক দুই অস্ট্রেলীয় ব্যাটসম্যান - বিল ব্রাউন ও কিথ মিলারের উইকেট লাভ করেছিলেন।
পরবর্তী মৌসুমে একমাত্র টেস্টে দ্বাদশ খেলোয়াড়ের ভূমিকায় অবতীর্ণ হয়েছিলেন তিনি। ১৯৪৬-৪৭ মৌসুমে এমসিসি দল অস্ট্রেলিয়া ও নিউজিল্যান্ড গমন করলেও খেলার সুযোগ পাননি। ১৯৪৯ সালে নিউজিল্যান্ড দলের সদস্যরূপে ইংল্যান্ড গমন করেন। এ সফরে মিশ্র সফলতা পান। ১৮ খেলায় অংশ নিয়ে ২৯.৮৩ গড়ে ৫৪ উইকেট তুলে নেন। তন্মধ্যে ডার্বিশায়ারের বিপক্ষে ৬/২৩ বোলিং পরিসংখ্যান গড়েন। কিন্তু ব্যাট হাতে মাত্র ১৭১ রান তুলতে পেরেছিলেন। সফর চলাকালীন হাতে গুরুতর জখমপ্রাপ্ত হন। ফলশ্রুতিতে কোন টেস্টে আর অংশগ্রহণ করতে পারেননি।
৪ আগস্ট, ১৯৯৭ তারিখে ৮৩ বছর বয়সে অকল্যান্ডে সেস বার্কের দেহাবসান ঘটে।
প্যারিস সিনড্রোম

প্যারিস লক্ষণসন্নিপাত (, ; "pari shōkōgun") হলো কোন ব্যক্তির প্রত্যাশিত বা কল্পিত এবং বাস্তব প্যারিস এক না হওয়ায় অর্থাৎ ভিন্ন হওয়ায় মানসিক চোট পাওয়া অবস্থা। সাধারনভাবেও যখন কোন শহর নিয়ে উচ্চ আশা থাকে মানুষের, কিন্তু গিয়ে তারা দেখেন যে ঐ শহর আসলে তাদের কল্পিত শহরের মত নয়, সাধারণ শহরই তখন তাদের মানসিক চোট বা সাইকোসিস হয়। জাপানি ভ্রমণকারীদের প্যারিসে গিয়ে এই সমস্যা হয়েছিল বা হয় কিছু কিছু, সেই থেকে এর নাম দেয়া হয়েছিল প্যারিস লক্ষণসন্নিপাত।
ফ্রান্সে কার্যরত জাপানী মনোবিশারদ অধ্যাপক হিরোকি ওটা হলেন ১৯৮৬ সালে এই রোগ শনাক্তকরার জন্য স্বীকৃত প্রথম ব্যক্তি।
ইন্টারেকশন ডিজাইন ইনস্টিটিউট আইভ্রিয়া

ইন্টেরেক্শন ডিজাইন ইনস্টিটিউট ইভ্রিয়া ক্ষেত্রে একটি স্নাতক নকশা কর্মসূচি ছিল যোগাযোগ ডিজাইন শহরে অপারেটিং Ivrea, উত্তর মধ্য ইতালি তে অবস্থিত।
বিদ্যালয়ের পরিচালক ছিলেন জিলিয়ান ক্রাম্পটন স্মিথ, ] এবং বিদ্যালয়ের মিশন ব্লুপ্রিন্ট বর্ণীত ছিল।
স্কুলটি ২০০১ থেকে ২০০৫ পর্যন্ত পরিচালিত হয়েছিল, অবশেষে ডমস একাডেমীর সাথে তার শিক্ষামূলক প্রোগ্রামটি মার্জ করে এবং তারপরে ৫ বছরের শেষের দিকে এটি একটি স্বাধীন সত্তা হিসাবে অপারেটিং চলে; নতুন টেলিকম ইটালিয়ার মালিকানা তহবিল পুনর্নবীকরণ না করার সিদ্ধান্ত নিয়েছিল । তার প্রদর্শনী নকশা ইউনিট (E1) একটি স্বাধীন কোম্পানী, গঠন বন্ধ ছিল
জীবাণু নিরোধক

জীবাণু নিরোধক বলতে এমন কিছু সক্রিয় রাসায়নিক যৌগকে বোঝায় যেগুলি জীবাণু বা অণুজীব নাশ করতে পারে বা এগুলির প্রজনন ও বৃদ্ধি ব্যাহত করতে পারে।
জীবাণু নিরোধকগুলিকে তিনটি প্রধান শ্রেণীতে ভাগ করা যায়। প্রথম শ্রেণীটি হল সংক্রমণ নিবারক (Disinfectant), যেমন বিরঞ্জক বা ব্লিচ (bleach)। এগুলি বাছবিচারহীনভাবে জীবাণুর সাথে সাথে সজীব মানবকোষ ও প্রাণীকোষেরও ক্ষতি করে বলে এগুলিকে কেবল নির্জীব পৃষ্ঠতলে উপস্থিত বিপুল সংখ্যক প্রকারের জীবাণু ধ্বংস করার কাজে ব্যবহার করা হয়, যাতে রোগের বিস্তারলাভ প্রতিরোধ করা যায়। দ্বিতীয় শ্রেণীটি হল পচন নিবারক (Antiseptic); এগুলিও বাছবিচারহীনভাবে জীবকোষ আক্রমণ করে বলে এগুলিকে জীবদেহের বহিঃস্থ পৃষ্ঠতলে প্রয়োগ করা হয় (উদাহরণস্বরূপ শল্যচিকিৎসার সময়) যাতে রোগসংক্রমণ না হয়। তৃতীয় শ্রেণীটি হল জীবাণু নিরোধক ঔষধ যেগুলি জীবদেহের অভ্যন্তরে জীবাণুদের বিরুদ্ধে কাজ করে।
জীবাণু নিরোধক ঔষধগুলিকে এগুলির উদ্দীষ্ট জীবাণুগুলির উপর ভিত্তি করে শ্রেণীবদ্ধ করা যায়। যেমন ভাইরাস নিরোধক বিভিন্ন ভাইরাসের বিরুদ্ধে, ব্যাকটেরিয়া নিরোধক বা অ্যান্টিবায়োটিক ঔষধ ব্যাকটেরিয়ার বিরুদ্ধে, ছত্রাক নিরোধক ঔষধ বিভিন্ন ছত্রাকের বিরুদ্ধে এবং পরজীবী নিরোধক ঔষধগুলিকে বিভিন্ন পরজীবীর সংক্রমণের বিরুদ্ধে ব্যবহার করা হয়। 
আবার জীবাণু নিরোধকগুলিকে এগুলির কর্মপ্রকৃতি অনুযায়ীও শ্রেণীবদ্ধ করা যায়। যেসব সক্রিয় পদার্থ জীবাণুকে নাশ বা হত্যা করতে পারে তাদেরকে জীবাণুনাশক বলে। অন্যদিকে যেসব ক্রিয়াকারক শুধুমাত্র জীবাণুদের বৃদ্ধি ব্যাহত করে, তাদেরকে জীবাণু জড়কারক বলে। যেমন ব্যাকটেরিয়া নিরোধকদেরকে দুইটি উপশ্রেণীতে ভাগ করা যায় – ব্যাকটেরিয়ানাশক, যাদের কাজ ব্যাকটেরিয়াদের ধ্বংস করা এবং ব্যাকটেরিয়া জড়কারক, যাদের কাজ ব্যাকটেরিয়ার বৃদ্ধি ধীর করা বা ব্যাহত করা। এছাড়া কিছু বৃহৎ ব্যাপ্তির নিরাময়মূলক ঔষধ আছে, যেগুলি একাধিক শ্রেণী জীবাণু বিরুদ্ধে কার্যকর (যেমন অ্যাজিথ্রোমাইসিন)।
জীবাণু নিরোধক ঔষধগুলি প্রাকৃতিকভাবে জীবদেহে প্রস্তুত হতে পারে, যেমন ছত্রাক থেকে পেনিসিলিন, ব্যাকটেরিয়া থেকে টেট্রাসাইক্লিন ও এরিথ্রোমাইসিন নামক জীবাণু নিরোধকগুলি পাওয়া যায়। আবার এগুলিকে কৃত্রিম উপায়ে (সালফোন্যামাইড ও ফ্লুরোকুইনোলোন) বা অর্ধ-কৃত্রিম উপায়ে (অ্যামক্সিসিলিন, ক্ল্যারিথ্রোমাইসিন এবং ডক্সিসাইক্লিন) প্রস্তুত করা হতে পারে।
জীবাণু নিরোধক ঔষধ দিয়ে রোগ সংক্রমণ সারানোকে জীবাণুরোধী রাসায়নিক চিকিৎসা বলা হয়। অন্যদিকে জীবাণু নিরোধক ঔষধ দিয়ে রোগ সংক্রমণ প্রতিরোধ করাকে জীবাণুরোধী প্রতিরোধমূলক চিকিৎসা বলা হয়।
জি এম মুশফিকুর রহমান

জি এম মুশফিকুর রহমান বীর উত্তম ("১৯৬৬-১৯৮৯") বাংলাদেশ সেনাবাহিনীর একজন লেফটেন্যান্ট ছিলেন।
৩০ নভেম্বর ১৯৬৬ সাতক্ষীরা জেলার পারুলীয়া গ্রামে জন্ম গ্রহণ করেন। তার পিতার নাম মো. আব্বাস আলী গাজী। তিনি বাংলাদেশ সেনাবাহিনীর ১৫তম বিএমএ লংকোর্সে যোগদান করেন এবং প্রশিক্ষণ শেষে ১ ফিল্ড রেজিমেন্ট আর্টিলারিতে কমিশনপ্রাপ্ত হন। তিনি বাঘাইহাট জোনের লক্ষ্মীছড়ি ক্যাম্পের কমান্ডার হিসেবে দায়িত্বরত ছিলেন।
জি এম মুশফিকুর রহমান ফিল্ড রেজিমেন্ট আর্টিলারির অফিসার ছিলেন। ১৯৮৯ সালে ১, ফিল্ড রেজিমেন্ট আর্টিলারি তখন পার্বত্য চট্টগ্রামে অপারেশনের দায়িত্বে নিয়োজিত ছিলেন। প্রতিদিনই শান্তিবাহিনীর সদস্যদের সাথে নিরাপত্তা বাহিনীর সংঘর্ষ হতো। ৮ সেপ্টেম্বর ১৯৮৯ রাতে জি এম মুশফিকুর রহমান লক্ষ্মীছড়ি আর্মি ক্যাম্প থেকে ১৭ জন রেইডার্স নিয়ে চেলাছড়ার উদ্দেশ্যে রওয়ানা করেছিলেন। ক্যাম্পে যাবার পথে শান্তিবাহিনীর পুঁতে রাখা বোমা বিস্ফোরণে হারান তিনি সহ ৩ জন।
২৪ সেপ্টেম্বর তাকে 'বীর উত্তম' উপাধিতে ভূষিত করা হয়। মুক্তিযুদ্ধের পর প্রথম ব্যক্তি হিসেবে 'বীর উত্তম' উপাধি পান তিনি।
মেহেরপুর জেলা স্টেডিয়াম

মেহেরপুর জেলা স্টেডিয়াম বাংলাদেশের একটি জেলা পর্যায়ের স্টেডিয়াম। এটি ১৯৩৯ সালে প্রস্তাবিত, ১৯৯৪ সালে নির্মিত হয়। স্টেডিয়ামটি মেহেরপুর জেলার মেহেরপুর পৌরসভার স্টেডিয়াম রোডে অবস্থিত, পূর্বে শহরের 'টাউন মাঠ' নামে পরিচিত ছিল। বাংলাদেশের অন্যান্য সকল ক্রীড়া ভেন্যুর মতই এই স্টেডিয়ামটি জাতীয় ক্রীড়া পরিষদের অধিভুক্ত ও জেলা ক্রীড়া সংস্থার তত্ত্বাবধানে রয়েছে। আংশিক নির্মিত স্টেডিয়ামটি জেলা ক্রীড়া সংস্থার আয়োজনে বিভিন্ন জেলা-উপজেলা, বয়স ভিত্তিক, স্কুল ক্রীড়া ও স্থানীয় লিগের স্বাগতিক মাঠ, যা ক্রিকেট, ফুটবল, ভলিবল, লাঠিখেলা, কাবাডি ও খেলোয়াড় বাছাইয়ের জন্য ব্যবহার হয়। এছাড়াও এটি কনসার্ট ও বাংলাদেশের জাতীয় দিবসসমূহে রাষ্ট্রীয় কর্মসূচীর প্রধান আয়োজনস্থল। 
বর্তমান স্টেডিয়াম মাঠের জমি মোহর আলী মোক্তার ও ইন্দুভূষণ মল্লিক যৌথভাবে দান করেছেন। এটি তখন 'টাউন মাঠ' নামে জেলার বেশিরভাগ খেলা আয়োজনের মূল স্থান ছিল। ১৯৩৯ সালে এই মাঠে টিনশেড দিয়ে তৎকালীন মহকুমা প্রশাসক এ, রহমানের উদ্যোগে অস্থায়ীভাবে একটি ঘর নির্মাণ করা হয় এবং এর নামকরণ হয়- রহমান স্টেডিয়াম। ১৯৮৩ সালে এই মাঠের বেষ্টনী প্রাচীর নির্মাণ করা হয়। ১৯৮৯ সালে অস্থায়ী ঘরটি ভেঙে দিয়ে সেখানে প্যাভিলিয়ন ভবন নির্মাণ করা হয়। পরবর্তীতে ১৯৯৩-১৯৯৪ সালে ২৫ লক্ষ ৬২ হাজার টাকা ব্যয়ে বর্তমান স্টেডিয়ামের উত্তর-পূর্ব অংশের গ্যালারি নির্মাণ করা হয়। ২০১৫ হতে এই স্টেডিয়ামের নতুন গ্যালারি নির্মাণ, উন্নত পানি নিষ্কাশনের ব্যবস্থা, সবুজ ঘাস বসানোর জন্য স্টেডিয়ামের আধুনিকায়নে ১ কোটি ৮১ লাখ টাকার সংস্কার হয়।
স্টেডিয়ামের মাঠ আয়তাকার। মুলত ফুটবল খেলার জন্য এই মাঠের ব্যবহার শুরু হয়েছিল। ক্রিকেট খেলার জন্য এই ভেন্যু উপযুক্ত নয়। স্টেডিয়ামের উত্তর পূর্বাংশ কংক্রিট নির্মিত গ্যালারি ছাড়া বাকি অংশ এখনো ফাঁকা রয়েছে। প্যাভিলিয়ন ভবনও পূর্ণাঙ্গ নয়।
এটি মেহেরপুর জেলা প্রশাসন ও ক্রীড়া সংস্থার উদ্যোগে নিয়মিত অনুষ্ঠিত স্থানীয় ফুটবল, ক্রিকেট, ভলিবল ও কাবাডি লিগের স্বাগতিক মাঠ, এছাড়া এখানে জেলা পর্যায়ের খেলোয়াড় বাছাই চলে। 
জেলার স্থানীয় পর্যায়ের বিভিন্ন এখানে হয়ে থাকে। এগুলির মধ্যে স্থানীয় জেলা প্রশাসনের নিয়মিত ফুটবল প্রতিযোগিতা— জেলা প্রশাসক গোল্ড কাপ, শেখ রাসেল স্মৃতি ফুটবল—এর আয়োজন এখানে হয়। ২০১৮ সালের জেলা পর্যায়ের অনুর্ধ-১৭ জাতীয় গোল্ড কাপ ফুটবল ছিল এখানকার উল্লেখযোগ্য আয়োজন। বাংলাদেশ ক্রিকেট বোর্ড ব্যবস্থাপনায় ২০১৪ হতে "ইয়াং টাইগার জাতীয় ক্রিকেট চ্যাম্পিয়নশিপের" বয়স ভিত্তিক প্রতিযোগিতা এই ভেন্যুতে অনুষ্ঠিত হয়েছে। দেশি খেলাগুলির মধ্যে এখানে মেহেরপুর জেলার উপজেলা পর্যায়ে ঐতিহ্যবাহী লাঠি খেলা হয়।
ক্রীড়ানুষ্ঠানের বাইরে এখানে প্রতিবছর বাংলাদেশের স্বাধীনতা ও বিজয় দিবসে কুচকাওয়াজ, শিশু সমাবেশ এবং মুক্তিযোদ্ধা ও শহীদ মুক্তিযোদ্ধা পরিবারকে সংবর্ধনা অনুষ্ঠান আয়োজিত হয়। এছাড়াও কনসার্ট, হেলিকপ্টার অবতরণ, জনসমাবেশ ও মেলা আয়োজনের জন্য মেহেরপুর জেলা স্টেডিয়ামের ব্যবহার হয়েছে।
গাঙ্গুয়া

মোহাম্মদ পারভেজ চৌধুরী একজন বাংলাদেশি চলচ্চিত্র অভিনেতা যিনি ঢালিউডের চলচ্চিত্রে গাঙ্গুয়া নামে পরিচিত এবং খলচরিত্রে অভিনয়ের জন্য সমাদৃত। তিনি ঢাকাই চলচ্চিত্রের অন্তত ৮০০ চলচ্চিত্রে অভিনয় করেছেন।
গাঙ্গুয়া জয়পুরহাটে জন্মগ্রহণ করেন। তিনি শুরুর দিকে মঞ্চে অভিনয় করেন। পরে অভিনেতা জসিমের মাধ্যমে ১৯৭৮ সালে চলচ্চিত্র জগতে প্রবেশ করেন। চলচ্চিত্রে প্রবেশের পর জসিমের দেওয়া গাঙ্গুয়া নামে পরিচিতি পান। প্রাথমিকভাবে চলচ্চিত্রের অ্যাকশন দৃশ্যের পরিচালনা করেন। অভিনয়ের শুরুর দিকে বেশ ছোট চরিত্রে অভিনয় করার পর ১৯৯২ সালে মুক্তিপ্রাপ্ত দেওয়ান নজরুল পরিচালিত ‘মাস্তান রাজা’ চলচ্চিত্রে প্রথমবারেরমত গুরুত্বপূর্ণ চরিত্রে অভিনয় করেন। গাঙ্গুয়া ৮০০-এর বেশি চলচ্চিত্রে অভিনয় করেছেন। তার অভিনীত সর্বশেষ চলচ্চিত্র পাগলামী ২০১৯ সালে মুক্তি পায়।
তিনি তাঁর আট ভাই চার বোনের মধ্যে সবার ছোট। ব্যক্তিগত জীবনে তিনি একজন ধার্মিক মানুষ। স্ত্রী ও এক কন্যা নিয়ে তাঁর পরিবার। তাঁর স্ত্রী একজন রূপবিশারদ। কন্যা ফারজানা পপি, একটি কোরিয়ান স্কুলের শিক্ষক। তিনি বর্তমানে মিরপুরের পল্লবীতে বসবাস করছেন।
কুলিয়া ইউনিয়ন, মোল্লাহাট

কুলিয়া ইউনিয়ন বাংলাদেশের খুলনা বিভাগের বাগেরহাট জেলার মোল্লাহাট উপজেলার একটি প্রশাসনিক এলাকা।
মোল্লাহাট উপজেলা থেকে ৪নং কুলিয়া ইউনিয়ন পরিষদের দুরত্ব ১৫ কিলোমিটার। উত্তরে উদয়পুর ইউনিয়ন, দক্ষিণেঃ গাওলা ইউনিয়ন, পূর্বে কোদালিয়া ইউনিয়ন, পশ্চিমে গাংনী ইউনিয়ন।
আয়তনঃ ৪৩০৯ একর। মোট জনসংখ্যাঃ ১৭১০১ জন। মোট পুরুষ সংখ্যা- ৮৮৩৪ জন। মোট মহিলা সংখ্যা- ৮২৬৭ জন।
শিক্ষার হার :  ৪৫%
শিক্ষা প্রতিষ্ঠান
বর্তমান চেয়ারম্যান- "মোঃ বাবলু মোল্লা"
উদয়পুর ইউনিয়ন, মোল্লাহাট

উদয়পুর ইউনিয়ন বাংলাদেশের খুলনা বিভাগের বাগেরহাট জেলার মোল্লাহাট উপজেলার একটি প্রশাসনিক এলাকা।
মোল্লাহাট উপজেলা হতে ইউনিয়ন পরিষদের দুরত্ব .২০কি:মি:। এই উনিয়নের উত্তর পার্শে গোপালগঞ্জ জেলা, পশ্চিমে চুনখোলা ইউনিয়ন দক্ষিণে কুলিয়া ইউনিয়ন ও পূর্বে আটজুড়ি ইউনিয়ন অবস্থিত।
১৮৭০ সালে প্রথমে কয়েকটা গ্রাম/মহল্লা নিয়ে একটি অঞ্চল গঠিত হয় তারপর ১৯১০ সালে উদয়পুর গ্রামে উদয়পুর কাউন্সিল নামে ইউনিয়ন পরিষদ গঠিত হয়।
আয়তনঃ ৫৬৬৭ একর। জনসংখ্যা মোট: ২৩১৪০ জন।
শিক্ষার হার :  ৫৩.৭৩%
শিক্ষা প্রতিষ্ঠান
বর্তমান চেয়ারম্যান- "এম কে হায়দার মামুন"
স্টার শোবিজ

"স্টার শোবিজ" বাংলাদেশের দ্য ডেইলি স্টারের একটি সাপ্তাহিক ট্যাবলয়েড । স্থানীয় এবং আন্তর্জাতিক মিডিয়াগুলিতে ফোকাস করে, ট্যাবলয়েড প্রতি শনিবার প্রকাশিত হয়। "আপনার সাপ্তাহিক বিনোদন" স্লোগান দিয়ে স্টার শোবিজ বাংলাদেশের গণমাধ্যমকে দেশের অভিজাত সমাজের প্রচার মাধ্যম হিসেবে একটি সুস্পষ্ট লক্ষ্য বজায় রেখেছে।
চুনখোলা ইউনিয়ন

চুনখোলা ইউনিয়ন বাংলাদেশের খুলনা বিভাগের বাগেরহাট জেলার মোল্লাহাট উপজেলার একটি প্রশাসনিক এলাকা।
মোল্লাহাট উপজেলা হতে ইউনিয়ন পরিষদের দুরত্ব ৭.১৫ কি:মি:।
আয়তনঃ ৫৪১৬ একর। জনসংখ্যাঃ মোট- ১৫৭৮২ জন
শিক্ষার হার :  ৭২.৫৭%
শিক্ষা প্রতিষ্ঠানঃ চুনখোলা ইউনিয়নের প্রথম প্রতিষ্ঠিত মাধ্যমিক বিদ্যালয় হলো সাচিয়াদহ, চুনখোলা এম.বি মাধ্যমিক বিদ্যালয় । এটি ১৯১৬ সালে প্রতিষ্ঠিত হয়। এ বিদ্যালয় শুধু চুনখোলা ইউনিয়নের মধ্যে প্রথম নয়, মোল্লাহাট উপজেলার প্রথম মাধ্যমিক বিদ্যালয়।
বিখ্যাত কবিয়াল অনাদি সরকার, কবিয়াল রাজেন সরকার,আব্দুল হামিদ চৌধুরী(সাবেক পঞ্চায়েত) ,হেকমত আলি ফকির(সাবেক চেয়ারম্যান),আহম্মদ আলী সিকদার (সাবেক চেয়ারম্যান) এসকে বাওয়ালী(চিকিৎসক),প্রফেসর প্রকাশ কুমার মালাকার(শিক্ষাবিদ) , মোল্লা জাহাঙ্গীর হোসেন(এডিশনাল ডিআইজি) মোল্লা আজাদ হোসেন(এসপি),শিকদার ওয়ালিদ হোসেন(সাবেক চেয়ারম্যান), মুন্সী তানজিল হোসেন(সাবেক চেয়ারম্যান) সাব্বিরুল হক রানা(মেজর),কৃষ্ণা রানী রায়(উপজেলা নির্বাহী অফিসার),প্রফেসর শফিকুল ইসলাম(শিক্ষাবিদ),রুহুল কুদ্দুস রাজন(লেফটেন্যান্ট), মুকুন্দ মোহান্ত(সাবেক প্রধান শিক্ষক) , মুকুন্দ বিহারী মল্লিক(সমাজসেবী),মহেন্দ্রনাথ মোহান্ত(সাবেক চেয়ারম্যান), প্রফেসর বেনজির হোসেন(কবি ও শিক্ষাবিদ),প্রফেসর গাফ্ফার শেখ(দার্শনিক ও শিক্ষাবিদ) প্রমূখ।
বর্তমান চেয়ারম্যান- মনোরঞ্জন পাল
দি অক্সফোর্ড কমপ্যানিয়ন টু আমেরিকান লিটারেচার

দি অক্সফোর্ড কমপ্যানিয়ন টু আমেরিকান লিটারেচার (ইংরেজি: "The Oxford Companion to American Literature") হল অক্সফোর্ড কমপ্যানিয়ন সিরিজের অন্তর্ভুক্ত একটি বই। জেমস ডি. হার্টের লেখা এই বইটির প্রথম সংস্করণ ১৯৪১ সালে অক্সফোর্ড ও নিউ ইয়র্কের অক্সফোর্ড ইউনিভার্সিটি প্রেস থেকে প্রকাশিত হয়। ১৯৪৮, ১৯৫৬ ও ১৯৬৫ সালে বইটির দ্বিতীয়, তৃতীয় ও চতুর্থ সংস্করণ প্রকাশিত হয়েছিল। ১৯৮৩ সালে প্রকাশিত পঞ্চম সংশোধিত সংস্করণে () ফিলিপ ডব্লিউ লেইনিংগারের কয়েকটি নিবন্ধ যুক্ত হয়। ১৯৮৬ সালে এই বইটির পঞ্চম সংস্করণের সংক্ষিপ্ত সংস্করণ জেমস ডি. হার্টের "দ্য কনসাইস অক্সফোর্ড কমপ্যানিয়ন টু আমেরিকান লিটারেচার" প্রকাশিত হয়। ১৯৯৬ সালের ১২ অক্টোবর প্রকাশিত মূল বইটির ষষ্ঠ সংশোধিত সংস্করণেও () ফিলিপ ডব্লিউ. লেইনিংগারের কয়েকটি নিবন্ধ যুক্ত হয়েছিল।
গাংনী ইউনিয়ন, মোল্লাহাট

গাংনী ইউনিয়ন বাংলাদেশের খুলনা বিভাগের বাগেরহাট জেলার মোল্লাহাট উপজেলার একটি প্রশাসনিক এলাকা। বুড়িগাংনীকে কেন্দ্রকরে গাংনীর সকল কার্যক্রম পরিচালনা করা হয়।
উত্তরে ২নং চুনখোলা ইউনিয়ন, দক্ষিণে ঘাটভোগ ইউনিয়ন, পূর্বে ৪ নং কুলিয়া ও ৫ নং গাওলা ইউনিয়ন, এবং পশ্চিমে ছাগলাদাহ ইউনিয়ন।
ব্রিটিশ শাসনামলে ১৯৩০ সালে বাগেরহাট মহকুমার অধিনে দারিয়ালা, চরকান্দি, নগরকান্দি, গাংনী, জিড়ানতলা, জয়খাঁ, বুড়ীগাংনী, বামনডাংগা, চাঁদপুর, শিয়ালী, ও মৌভোগ গ্রাম নিয়ে গাংনী ইউনিয়ন গঠিত হয়। ঐ সময়ে ইউনিয়ন চেয়ারম্যানকে পঞ্চায়েত এবং পরবর্তীতে গ্রাম প্রেসিডেন্ট বলা হত। ১৯৫০ সালে পাকিস্তান শাসনামলে গ্রাম প্রেসিডেন্ট এর পদকে ইউনিয়ন চেয়ারম্যান পদবী ঘোষণা করা হয়। ১৯৬৭ সালে আঃ মজিদ শেখ প্রথম ইউনিয়ন পরিষদ চেয়ারম্যান মনোনীত হয়। ১৯৮৭ সালে প্রশাসনিক কাজের সুবিধার্থে তৎকালীন প্রশাসক গাংনী ইউনিয়ন থেকে বামনডাঙ্গা, চাঁদপুর, শিয়ালী, ও বিলমৌভোগ গ্রামকে পৃথক করে ঘাটভোগ নামে আলাদা ইউনিয়ন গঠন করা হয়। বর্তমানে ১১টি ছোট বড় গ্রাম মিলিয়েই গাংনী ইউনিয়ন।
আয়তন: ৪৩১১.১৯ একর। জনসংখ্যা : ২০৬০৮ জন। পুরুষ- ১০৭৩৩ জন, মহিলা- ৯৮৭৫ জন, মোট ভোটার সংখ্যা - ১৩,১৭৯ জন, পুরুষ ভোটার সংখ্যা- ৬৮২০ জন, মহিলা ভোটার সংখ্যা- ৬৩৫৯ জন।
শিক্ষার হার :  ৪১.৫২%
শিক্ষা প্রতিষ্ঠান
বর্তমান চেয়ারম্যান- শিকদার উজির আলী